Uznews.net ва Ўзбекистон Халқ ҳаракати зиддиятга киришди\nМунозараларга Ўзбекистон Халқ ҳаракати раиси шаънига Uznews.net нашрида билдирилган фикрлар сабаб бўлди.\nТомонлар зиддиятига эса сўз эркинлиги борасидаги қарама-қарши фикрлар сабаб бўлмоқда.\nЎзбекистон Халқ ҳаркати Муассислар мажлиси номидан Uznews.net нашри ва унинг Бош муҳаррири Галима Бухорбоевага эътироз билдирилган баёнот эълон қилинди.\nУшбу баёнотда Галима Бухорбоева мухолифатдаги ЎХҲ ташкилоти ва унинг етакчиси Муҳаммад Солиҳ шаънига туҳмат қилганликда айбланди.\nТашкилот иддаосига кўра, ўзбекистонлик ҳуқуқ фаоли Елена Урлаеванинг Туркияга сафари ва сафардан Ўзбекистонга қайтибоқ, руҳий хасталар шифохонасига тушиб қолиши билан боғлиқ жараён хусусида Uznews.net нашри чоп этган мақолалар "ошкора дезинформация" ва "фактларни қалбакилаштириб кўрсатиш"га уринишдир.\nUznews.net нашри бунга қадар ҳуқуқ фаоли Елена Урлаеванинг 27 мартдан 1 апрелга қадар Туркияга қилган сафари давомида ЎХҲ етакчиси Муҳаммад Солиҳ билан учрашгани ҳақида хабар берган эди.\nБу хабарларда ҳуқуқ ҳимоячиси яна хасталаниб қолишига унинг Муҳаммад Солиҳ билан мулоқотлари, хусусан, унинг рафиқаси қўлида даъволанганини сабаб, деб билиши ҳақидаги иддаоси келтирилган эди.\nБу мақолаларга жавобан ЎХҲ томонидан эълон қилинган баёнотда Uznews.net нашри сўз эркинлигини суиистеъмол қилишда айбланган ва айни пайтда сайтни молиялаштираётган муассислардан Uznews.net фаолиятини кузатиб бориш сўралган.\nБу баёнотларга жавобан нашр муҳаррири Галима Бухорбоева ЎХҲ томонидан илгари сурилган бу айбловларни асоссиз, деб ҳисобламоқда. Унинг таъкидича, Елена Урлаева ҳамда унинг ҳолати юзасидан кейинчалик яна бир ўзбекистонлик ҳуқуқ фаоли Мўътабар Тожибоева берган баёнотлари Uznews.net сайти томонидан холис ёритилган.\nНавбатдаги мақоласида журналист ЎХҲ айбловларини ташкилот етакчиси Муҳаммад Солиҳнинг "сўз эркинлигига тоқатсизлиги" ўлароқ баҳолади.\nШу тариқа, айнан сўз эркинлиги бобида мустақил матбуот ва сиёсий мухолифатнинг таниқли вакили ўртасида зиддият юзага чиққани кўзга ташланди.\nАввалига Озодлик Муҳаммад Солиҳ ва Галима Бухорбоевани ўзаро баҳсга таклиф қилди.\nЖурналист Галима Бухорбоева баҳсга дарҳол розилик билдирди.\nЎХҲ етакчиси Муҳаммад Солиҳ эса "бу журналистни ўз тенги деб билмаслигини" айтиб, у билан баҳслашишдан бош тортди. Аммо, Озодликнинг бу борадаги саволларига жавоб беришга тайёр эканини айтди.\nШу тариқа Озодлик томонларга айни саволлар билан мурожаат қилишга қарор қилди.\nТуҳматми ё тоқатсизликми?\n1- савол: Сизга билдирилган айбловга қандай муносабат билдирасиз?\nГалима Бухорбоева: Мен танқидга ҳамиша тоқат билан ёндошганман ва ҳар доим Uznews.net мақолалари ҳамда менинг чиқишимдан норози бўлганларни тинглашга тайёрман. Лекин, Ўзбекистон Халқ ҳаракатининг баёнотини ўқир эканман, мен унинг нақадар асоссизлиги, бу билан одамлар ўз номига қаратилган ҳар қандай танқидга тоқатсизлигини яшириш учун "дезинформация", "провокация" каби тушунчаларни бузиб қўллашга уринаётганидан ҳайратландим.\nҲаттоки, бу борада журналистларнинг ноқулай саволларига тоқатсизликни кўряпман мен.\nМени яна бу баёнотда Муҳаммад Солиҳнинг донорларимиз Uznews.netни молиялаштириш масаласини қайта кўриб чиқиши ҳақида гапириш даражасида тубанликка тушгани ҳайратга солди.\nБундай таҳдидни қўллар экан, демак бу одам ўйлайдики, агар кимдир менинг чўнтагимга зарба берса, мен гўёки фикримни ўзгартираман, бошқача ёзишни бошлайман ва ёзганларимдан бош тортаман. Йўқ. У мендан буни кутмасин ва мени бу билан қўрқитишга ҳожат йўқ.\nЭнг аянчлиси, мен шу вақтга қадар Муҳаммад Солиҳни ҳурмати жуда баланд, танқид ва мулоқотга тайёр шахс, деб билардим. Аммо, унинг кечаги баёноти аслида бу одамнинг бу каби ғоя ва прициплардан жуда узоқлиги, нафақат демократияни тушунмайдиган, балки ўзи ҳам демократ бўлмаган бир шахс эканини кўрсатди, бу биринчидан.\nИккинчидан, бу билан у ўзининг ҳеч қандай сиёсатчи эмаслигини ошкор қилди. Агар сиёсатчи бўлганда, у стратегик жиҳатдан аввалига яхшилаб ўйлаб кўрган бўларди: ҳозир жамоатчилик олдида Ўзбекистон ҳақидаги эҳтимол ягона мустақил сайтга қарши чиқиш менга, партиямга ва ҳаракатимга фойда келтирадими? Демократ либосида юрар эканман, Ислом Каримов билан бир даражага тушиб, журналистга ташланиш менга фойдалими?\nМен бугун тўлиқ англаган ҳолда, тўла масъулият билан келган хулосамни айтишим мумкинки, Муҳаммад Солиҳ сиёсатчи эмас ва бу шуниси билан аянчлики, демак Ўзбекистоннинг Ислом Каримов етакчилигидаги режимига қарши тура оладиган, соғлом, дунёвий, бошқалар ҳаққини ҳурмат қилишга қодир ҳеч қандай мухолифат йўқ экан.\nМуҳаммад Солиҳ: Танқидга тоқат қилмайди деган гап мен учун Галима Бухорбоеванинг навбатдаги туҳмати.\nЧунки расман менга қарши танқид бошланганига 30 йил бўлаяпти. Илк бор менга қарши 1983 йилда "Адабиёт ва санъат газетаси"да катта танқид чиққан эди. Ўшандан бери танқид бирор кун ҳам тўхтагани йўқ. Бу аввал адабиëтда, кейин сиëсатда бўлиб келаяпти. Бугунга қадар 30 йил давомида мен танқид ëмғири остида яшаяпман. Агар маданиятли танқид бўлса, танқидчи ҳақиқатан ҳам ашëнинг табиатига уйғун шаклда танқид қилган бўлса, мен уни доим ҳурмат қилганман.\nБизнинг фақат адабиëт ëки шеъриятдаги позициямизга қарши эмас, балки сиëсатдаги позициямизга қарши ҳам жуда кўп танқидлар бўлган ва ҳеч қачон мен улардан хафа ҳам бўлганим йўқ, улар билан душманлашганимиз ҳам йўқ.\nЛекин кейинги пайтда мана бу Интернет пайдо бўлгандан кейин танқиднинг савияси шу қадар тубанлашдики, энг ëмон томони, танқид фақат менинг шахсим билан чекланиб қолганда ҳам бу танқидларга умуман жавоб берганим йўқ. Лекин бу сафар менинг оиламга, оила аъзоларимга тега бошлагани сабримни тоширди.\nБу нарсани мутлақо рад қиламан ва Галима Бухорбоеванинг қилаëтган иши унинг навбатдаги туҳмати ва умуман, бу маданиятсиз бир чиқишдир.\nСўз эркинлиги - масъулият маданияти\n2-савол: Гарчи универсал бир тушунча бор бўлса-да, бугун айнан сўз эркинлиги борасида қарама-қаршилик юзага чиқмоқда. Аслида, сизнингча сўз эркинлиги нима?\nГалима Бухорбоева: Сўз экинлиги бир журналист сифатида мен учун, энг аввало, масъулиятдир. Мен Uznews.net сайти орқали ўзимда мавжуд бўлган эркин минбарни суиистеъмол қилишни хоҳламайман.\nЛекин, энг аввало, бу ўз фикрини билдириш ҳаққи ҳамдир. Бу ўзинг ўйлаётган фикрларни айтиш ҳаққидир. Эҳтимол, хабарларни талқин қилиш, уларга муносабат билдиришда менинг шахсий кўз қарашим сезилар ва мен ҳеч қачон ўта объектив журналистликка даъво қилмаганман. Мен ҳам оддий одамман ва тайёрлаган материалларимда Муҳаммад Солиҳ ёки сизга ўхшамаган шахсиятим кўринади.\nЛекин табиийки, айни пайтда менинг зиммамда масъулият ҳам бор. Агар одамлар мени кимнидир ҳақорат қилаяпти, кимгадир туҳмат қиляпти, фактларни бузиб кўрсатяпти, деб ўйлашса, судга беришлари мумкин.\nЭнг камида шахсан менга мурожаат қилиб, айбимни юзимга айтишлари мумкин ва шу вақтгача агар айбли иш қилганимга ишончим комил бўлган бўлса, буни тан олмаган вақтим бўлмаган. Аммо, агар ҳақлигимга ишончим комил бўлса, у ҳолда мен охирига қадар курашишга тайёрман.\nМуҳамад Солиҳ: Сўз эркинлигини мен ҳақорат эркинлиги, бировни пастга уриш эркинлиги, маданиятсизлик эркинлиги, фуҳуш эркинлиги деб тушунмайман.\nСўз эркинлиги, деганда мен маданият эркинлиги, инсонларнинг озодлигини, ҳурриятини ҳурмат қилиш эркинлиги ва уларга сўз ҳуқуқи бериш эркинлигини тушунаман.\nБулар эса чексиз-чегарасиз ҳақорат қилиш эркинлигини сўз эркинлиги, деб тушунади. Uznews.net сайти сариқ нашрлар ичида энг маданиятлиси ҳисобланган. Биз шунинг учун ҳам иложи борича бу сайт билан алоқа қуришга интилдик ва доим мулоқотда бўлиб келдик.\nЛекин охирги йилда бу сайт чиғириқдан чиқди. Энг ëмони, туҳмат даражасида бизга қарши ҳужум қила бошлади бу сайт. Шунинг учун ҳам бу сайтга биз жавоб бердик ниҳоят.


Исроил Хайфадаги портлашга жавобан Сурияни бомбалади\n09 март 2021, Тошкент вақти: 06:41\nХайфада содир этилган портлашларга жавобан Исроилнинг кутилмаганда Сурия позицияларини ҳаводан нишонга олиши Яқин Шарқ можароси кўламини янада кенгайтирди. Исроил кўпдан бери Сурияни "Ҳезбуллоҳ" жангари гуруҳларини қўллаб- қувватлаётганликда айблаб келаётган эди.\nҚолаверса, Голан тепаликлари Исроил томонидан ишғол этилганидан бери икки қўшни давлат уруш ҳолатида қолмоқда. Шу боис, кузатувчилар Исроилнинг Сурия ҳудудларида ҳаво рейдлари амалга оширганини очиқдан-очиқ минтақада кескинликни кучайтиришга уриниш, дея таърифлашмоқда.\nБироқ Исроил томони улар учун асосий нишон Суриядаги "Хамас" ҳамда "Ислом жиҳоди" жангарилари паноҳ топган ҳудудлар, хусусан Дамашқдан 20 километр шимолдаги Аин ас-Сахеб лагери бўлганини таъкидлади. "Ҳамас" ҳамда "Ислом жиҳоди" каби Фаластин исёнчи гуруҳлари Исроилда содир этилган бир қатор портлашларга, жумладан шанба куни Хайфа шаҳрида 19 киши ўлимига сабаб бўлган худкушлик ҳужумига ҳам жавобгарликни зиммасига олган.\nЯкшанба куни Исроил ҳукумати матбуот вакили Раанан Гиссин Сурия ҳудудидаги ҳаво рейдларининг айнан Хайфада содир этилган портлашларга жавобан қилинганини таъкидлар экан, Дамашқни очиқдан-очиқ халқаро террорчиларга бошпана берганликда айблади.\n"Биз Теҳрон, Дамашқ ва Ғазо минтақасидан панох топган жоҳил террорчиларнинг давомли ҳужумларига, бегуноҳ кишиларнинг улар тарафидан ўлдирилишига бошқа тоқат қилиб туролмаймиз. Шу боис, ҳаво амалиётлари Сурия ҳамда "Ислом жиҳоди" ва "Хамас" гуруҳлари раҳбарларига огоҳлантирув сифатида амалга оширилди."\nБироқ расмий Дамашқ Исроил айбловларини рад этди. Суриянинг Бирлашган Миллатлар Ташкилотидаги вакили Файсал Мэкдад Исроил ҳатти-ҳаракатлари ўз давлатига қарши очиқдан-очиқ агрессия эканини таъкидлар экан, Хавфсизлик Кенгашидан Исроилнинг ҳаво ҳужумларини қораловчи резолюция қабул қилишни сўради.\n"Умид қиламизки, Хавфсизлик Кенгаши минтақада тинчлик ва барқарорлик таъминланишида муҳим рол ўйнайди ва агрессорлардан босқинчилик ҳаракатларидан тийилишни талаб этади. Чунки, бу каби тажоввуз минтақада зўравонликларни қўзғотада. Бундан эса на у ва на бу томон манфаат кўриши мумкин".\nҲозирча Хавфсизлик Кенгаши Дамашқ чақириғига жўяли жавоб қилмаган бўлса-да, халқаро ҳамжамият ва араб дунёси Исроилнинг Сурия худудларида амалга оширган ҳаво рейдларини кескин қораламоқда. Ғарб давлатлари орасида Германия канцлери Герхард Шрёдер биринчилардан бўлиб Исроил ҳаво амалиётларини ўзга давлат суверенитетига қилинган тажовуз дея таърифлади. Шунингдек, Франция ва Британия ҳам Исроилни бу каби хатти-ҳаракатлардан тийилишга чақирди. "Синхуа" ахборот агентлиги хабарига кўра, Хитой раҳбарияти Исроилнинг Сурияга ҳужумидан "даҳшат"га тушган. Хавфсизлик Кенгашининг яна бир доимий аъзоси Россия расмийлари назарида эса Исроилнинг бу каби ҳатти-ҳаракатлари Яқин Шарқда кескинликни кучайтириши мумкин.\nЎз навбатида "Ҳамас" фаоллари, агар Исроил томонидан бу каби ҳаракатлар давом этадиган бўлса яҳудийлар истиқомат қиладиган худудларда худкушлик ҳужумлари яна кучайишидан огоҳ этишмоқда.


“ECO FRESH FRUIT” – замонавий корхона ва боғ мажмуаси ишга тушди\nФото: ECO FRESH FRUIT\nЖорий йилнинг 18 март куни Қибрай туманида таъсисчи Aбдумажид Нурмуҳамедов, корхона раҳбари Ҳусан Сайдуллаевлар ҳамкорлигида янги “ECO FRESH FRUIT” МЧЖ номидаги корхона иш бошлади.\n2018 йилнинг ўрталарига келиб туман ҳокимлиги қарори билан 55,9 гектарга тенг бўлган ер майдони ажратилгач, янги интенсив боғ қилиш ишлари амалга оширилди.\nУшбу корхонанинг асосий мақсади қишлоқ хўжалиги маҳсулотлари етиштириш, интенсив технологиялар асосида боғ яратиш ва етиштирилган меваларни экспорт қилишдан иборат.\nКелгусида корхона томонидан ҳар бир гектар ердан ўртача 40–50 тоннадан мева-сабзавот маҳсулотлари ишлаб чиқарилиб, 20та доимий ва 100та мавсумий иш ўринлари яратилиши кўзда тутилган.\nКорхона мазкур фаолиятни амалга ошириш учун Туркия давлатининг “OSC TEKSTIL TARIM GIDA SOGURTA SISTEMLARI INSAAT” корхонаси билан умумий ҳисобда 358 минг AҚШ доллари миқдорида импорт шартномаси тузишга муваффақ бўлади. Шундан 147 минг AҚШ доллари томчилатиб суғориш ускуналарига ҳамда 211 минг AҚШ долларига нок, шафтоли, гилос, ўрик каби мевали дарахтлар кўчатлари экилган.\nКорхона бу йўналишда тўлиқ ишга тушиши учун 5 йил муддат ичида лойиҳа асосида босқичма-босқич амалга оширилиши режалаштирилган бўлиб, 2018 йил сентябрь ойидан 2019 йил февраль ойига қадар тўлиқ интенсивлаштирилиб, томчилатиб суғориш йўли билан 1 га. ерга 1156 та кўчат экилди. 2021 тилга келиб, улардан 40 таннагача мева йиғиштириб олишни мақсад қилган.\nOSC Туркия корхонаси 13 йилдан буён Ўзбекистонда ўз фаолиятини олиб бораётган бўлиб, хозирги кунгача 350 дан зиёд лойиҳаларни муваффақиятли бажариб келмоқда. Корхона томонидан 3 минг гектардан зиёд майдонларда интенсив боғлар қурилган.\n“ECO FRESH FRUIT” лойиҳаси ҳам OSC’нинг яна бир муваффақиятли ишларидан бири ҳисобланади. Боғдаги кўчатлар Италия ва Туркиядан олиб келтирилган. “ECO FRESH FRUIT” интенсив боғларида етиштирилган мева маҳсулотлари OSC корхонаси томонидан махсус қурилган музлаткичда сақланади. Лойиҳа ҳажми 3200 тонна бўлиб, 5200 кв.м. ер майдонини ўз ичига олган.\nЛойиҳага OSC томонидан сендвич панеллар, махсус совутиш камерали эшиклар, совутиш агрегатлари Туркия давлатидан келтирилган бўлиб, қолган барча эҳтиёт қисмлар Европанинг Германия, Италия, Испания, Франция каби мамлакатларидан махсус келтириб ўрнатилган.\nБоғдаги маҳсулотларнинг асосий 70 фоиз қисми экспорт қилишга, қолган қисми эса ички бозорга тарқатилади. Дастлабки харидоргир давлатлар рўйхатига Қозоғистон, Россия, БAA ва бошқа Европа давлатларини киритиб ўтиш мумкин.\nБоғни яратиш ишларига жами бўлиб 52 272 дона кўчат экилган бўлиб, умумий миқдорда 211 минг AҚШ доллари сарф қилинди. Ушбу кўчатлардан ҳосил олиш ишлари жорий йилнинг октябрь ойларида амалга оширилади. Aсосий йиғим-терим режаси эса 2021 йилга мўлжалланган.\n#ECO FRESH FRUIT\nВестминстер университети ёнидаги боғда содир бўлган ёнғин ҳақида расмий маълумот берилди\n07:42 / 20.12.2019\nИқтисодий жиҳатдан самарасиз, кам ҳосил берадиган боғларни яроқсиз деб топиш тартиби маълум бўлди


1 июлдан импортни дастлаб чегара ўтказиш пунктларида декларациялаш мумкин | NORMA.UZ\nДавлат божхона қўмитасининг қарори (18.06.2018 йилда 2418-4-сон билан рўйхатдан ўтказилган) билан Товарлар Ўзбекистон Республикаси божхона ҳудудига амалда олиб келиниши пайтигача божхона органларига дастлабки божхона декларациясини тақдим этиш тартиби тўғрисидаги низомга тузатишлар киритилди.\nЭслатиб ўтамиз, дастлабки божхона декларацияси (бундан кейин – ДБД) декларантнинг хоҳишига кўра товарлар божхона ҳудудига етиб келгунига қадар тақдим этилади. Расмийлаштирув божхона постида амалга оширилади.\nЖорий йилнинг 1 июлидан қуйидаги янгиликлар жорий этилмоқда.\nТашқи иқтисодий фаолият иштирокчиларига божхона постларида эмас, балки бевосита чегара ўтказиш пунктларида эркин муомалага чиқариш учун «импорт»ни дастлабки декларациялаш ҳуқуқи берилади. Бироқ бир шарт билан – агар товар олиб келиниши муносабати билан хавфни аниқлашда махсус фойдаланиладиган дастурий таъминот томонидан ҳеч қандай хавф аниқланмаса.\nШунингдек энди ДБДда кўрсатилган товарлар етиб келгандан сўнг тўлиқ божхона юк декларацияси (бундан кейин – БЮД) тақдим этилиши зарур. Уни тақдим этиш муддати – ДБД тақдим этилган кундан эътиборан 30 календарь кун.\nБЮД Божхона юк декларациясини тўлдириш тартиби тўғрисидаги йўриқнома қоидаларига мувофиқ қуйидаги хусусиятларни инобатга олган ҳолда тўлдирилади:\nюк декларацияси ДБДнинг ажралмас қисми ҳисобланади, унга айнан ўша тартиб рақам қўйилади;\n1-графаси биринчи бўлмасида товарларни олиб ўтиш йўналиши – «ИМ» кўрсатилади;\n1-графаси учинчи бўлмасида «ППР» ҳарфли белгиси кўрсатилади.


Google фавқулодда вазиятларда яқинларни излайдиган иловани ишга туширди\n22:31 / 05.12.2016\nАмериканинг Google корпорацияси фавқулодда ҳолатларда яқинларни излашга ёрдам берувчи Trusted Contacts иловасини ишга туширди. Бу ҳақда Mashable хабар бермоқда. Дастур фойдаланувчига ўзининг жойи тўғрисида дўстлари ва қариндошларига маълумот юбориш имконини беради.\nИловада рўйхатдан ўтгандан сўнг, телефондаги манзиллар китобидан керакли одамларни топиб, белгилаб қўйиш зарур ҳисобланади. «Бу сизга исталган вақтда турган жойингиз тўғрисида маълумот узатиш имконини беради», – деб ёзмоқда нашр.\nTrusted Contacts иловаси Apple’нинг Find My Friends ва бошқа иловалардан фарқи у маълумотларни ҳаммага эмас, балки битта ёки барча ишончли одамларга узатади.\nДастур офлайн режимида ишлашга мослаштирилган. Бундай ҳолатда илова фойдаланувчининг ўзига маълум энг сўнгги жойи ҳақидаги маълумотни узатади.\nGoogle Android’ни алмаштиришга тайёрланмоқда\n20:13 / 20.07.2018\nGoogle’ни катта миқдорда жаримага тортишмоқчи\n14:50 / 18.07.2018


Мунажжимлар башорати: 12 апрель куни Сизга юлдузлар нималарни ваъда қилмоқда? » Ўзбекистон янгиликлари – Zamin.uz\nМунажжимлар башорати: 12 апрель куни Сизга юлдузлар нималарни ваъда қилмоқда?\n11 апрель 2019, 22:10\nВазиятга қарши бормаган ҳолда ҳаракатлар содир этсангиз, муваффақиятлар ўзингизники деяверинг. Молиявий муаммолар ҳам бугун киссангизга ва кайфиятингизга ижобий таъсир кўрсатиши кутилмоқда. Асосийси, ўзингизга бўлган ишончни сўндирманг, харидларда меъёрни билинг. Муҳаббатда эса азалий тажрибангизни четга чиқариб қўйманг. Ҳали у сизга кўп керак бўлади. Айниқса, оиласизлар бу масалада ҳушёр бўлишлари талаб этилади.\n12 апрелда сизни энг ёрқин лаҳзалар кутиб қолади. Ҳатто, баҳор ҳавоси ҳам бу лаҳзалар олдида хижолат торта бошлайди. Ҳар қандай вазиятда ҳам ўзингизни қўлга олишга ҳаракат қилинг. Муҳаббат бобида ҳам бугун сизга омад кулиб боқади. Туйғулар сизга энг ёқимли онларни ҳадя этади. Кечқурун эски қадрдонлардан ёки ҳамкасблардан бири ҳақида ёқимли хабар эшитасиз. Асабларни эҳтиёт қилинг.\nҲаётингизда содир бўладиган ёки кўзга ташланадиган ҳар бир воқеа-ҳодиса, борлиқни борича, шукроналик билан қабул қилинг. Тақдирнинг ҳадяларидан зинҳор воз кеча кўрманг. Иш жойингизда тажриба ҳамда тафаккурни ишга солишингиз тавсия этилади. Саломатлигингиз панд бериб, аллергик хасталиклар қўзғалиш хавфи бор. Овқатланиш рационингизга бир кўз ташлаб олинг. Кечқурун тоза ҳавода сайр қилинг.\n12 апрел куни бошингизга оғир савдолар тушса, фақат ўзингизни айбланг. Қаердадир хатоликларга йўл қўйишингиз ана шундай ёқимсиз ҳолатларга сабаб бўлиши мумкин. Парҳез тутишни бошланг. Кам калорияга эга таомлар истеъмол қилинг. Тоза ҳавода кўпроқ сайр қилинг. Умуртқа поғонангизни мустаҳкамлашга қаратилган жисмоний машқларни бажаринг. Дангасалик кетмайди. Моддий аҳволингизни ҳам муваффақиятли тарзда яхшилашингиз зарур. Олға боринг!\nБугунги кунингиз ажойиб кечиши кутилади. Бугун сиз истироҳат боғларида яқинларингиз билан бирга сайр қилишингиз, чин кўнгилдан дам олишингиз мумкин. Муаммолар деярли минусда. Демак, хавотирга ўрин йўқ. Организмда моддалар алмашинуви яхшиланиши учун ошқозон ва ичак йўлларида тозалов ташкил этинг. Бу ишда сизга янги узилган кўкатлар ёрдам беради. Ишонинг, тозаловдан кейин худди дунёга қайта келгандек ўзингизни енгил ҳис эта бошлайсиз.\n12 апрелда ҳеч ким тинчингизни бузмоқчи эмас. Ишларингиз беш бўлади. Қалбингизни шубҳа-гумонлар тарк этган. Янги иш бошлайверишингиз мумкин. Агар асосий вақтингизни табиат қўйнида кечирсангиз, катта фойда олган бўлардингиз. Мартаба, лавозимлардан вақтинча нари бўлинг. Ҳали юқори чўққиларни забт этишингизга пича фурсат бор. Сурункали хасталикка чалинган бўлсангиз, муолажалар ҳақида ўйлаб кўринг.\nКўчада, дўстлар даврасида ва янги жамоада ўзингизни яхши тутишингиз тавсия этилади. Эрталабдан ниҳоятда асабий бўлишингиз мумкин. Ўзингизни босиб, жанжаллар келиб чиқишига йўл қўйманг. Олис сафарга чиқиш бугун наф келтирмайди. Шахсий ҳаётингизда келишмовчиликлар юзага келса, айбни фақат ўзингиздан қидиринг. Бу ерда яқинларингизнинг айби йўқ. Кечқурун сизни дўстлардан ёки танишлардан бири меҳмонга таклиф қилиши мумкин.\n12 апрел куни ҳар бир қадамингизни ҳисоб-китоб билан босинг. Шунда ҳаётнинг ўнқир-чўнқирларига дуч келмайсиз. Дуч келган одамга ишониб кетаверишдан тийилинг. Бу одатингиз бугун боши берк кўчага олиб кириб қўйиши ҳеч гап эмас. Ҳозир ўнг кўз чап кўзни ўйиб олар даражага етган пайт. Эҳтиётингизни қилинг. Башарти туш кўрган бўлсангиз, тушга қадар ҳеч кимга айтманг. Яхши туш бўлса, шунда албатта ўнгидан келади. Ирими шунақа.\nМуҳаббатда оиласизлар хатоликларга йўл қўйишни истамасалар, қалбига қулоқ тутсин. Бўлғуси жуфтингизга кўнглингизни тўлиқ очиб қўйинг. Шунда тақдир сизни муносиб мукофотлайди. Унинг дардига жон деб шерик бўлинг. Ёши улуғ, хаста қондошлар ҳолидан хабар олиб қўшимча савобга эга бўлинг. Бу савобга дунёдаги бор бойликни йиғганда ҳам тенг кела олмайди. Чунки бу Оллоҳнинг мукофоти бўлади.\n12 апрелда ҳаёт театр, одамлар эса оддий актёрлар эканини яна бир бор англаб етасиз. Сиз ўша актёрлар орасида яшаб ўзингизни ўзингиз ташқи хавфдан ҳимоя этишингиз, яқинларингиз ҳақида қайғуришингиз лозим. Оёқларингиз остида кўндаланг турган муаммоларни тафаккурингиз кўмагида бартараф этиш имконига эгасиз. Молиявий муаммоларни ижобий ҳал этиш йўлида иштаҳага бир муштлаб қўйган ҳолда иш кўринг.\nПрофессионал касбингиз билан боғлиқ ишингизда кўз кўриб қулоқ эшитмаган муваффақиятларга эриша олмаслигингиз мумкин. Аммо омад сизни барибир тарк этмайди. Ҳар бир майда кўнгилсизликни юракка яқин олаверманг, кўнгилсиз вазиятга тушиб қолишингиз мумкин. Муҳаббатда оила қурмаганларни бўлғуси жуфти туйғулар масаласида кўрикдан ўтказишга ҳаракат қилиши кутилади. Қандай қарор бўлмасин, зудлик билан ва дадил қабул қилинг.\n12 апрел куни молиявий аҳволингизни яхшилашда сизга тафаккур ва қалбингиз ёрдам беради. Жамоангизда инжиқ ва терс характерли бир ҳамкасб пайдо бўлиши мумкин. Ундайлардан нари бўлганингиз маъқул. Муҳаббатда суюкли инсонингизга нисбатан очиқ кўнгил ва меҳр билан муносабат юритинг. Бугун икки ёшни унаштириш ва никоҳдан ўтиш амаллари хайрли кечади.\nЯнгиликлар » Ҳаёт тарзи » Мунажжимлар башорати: 12 апрель куни Сизга юлдузлар нималарни ваъда қилмоқда?\n21:04 Мунажжимлар башорати: 6 апрель куни Сизга юлдузлар нималарни ваъда қилмоқда?\n00:16 Мунажжимлар башорати: 24 сентябрь куни юлдузлар сизга нималарни ваъда қилмоқда?


Хушхабар: Саида, Хосият ва Ҳусайн – жаҳон олимпиадаси совриндори бўлди! - Ўзбекистон Республикаси Соғлиқни сақлаш вазирлиги\nХушхабар: Саида, Хосият ва Ҳусайн – жаҳон олимпиадаси совриндори бўлди!\nКуни кеча Венгрия пойтахти Будапешт шаҳрида биология фанидан ўтказилган 30-жаҳон олимпиадасида ўзбекистонлик ўқувчилар 3 та бронза медални қўлга киритди. Мазкур олимпиада ўқувчилар ўртасида ўтказиладиган энг муҳим нуфузли халқаро тадбирлардан биридир. Жорий йил унда дунёнинг 80 га яқин давлатидан 300 нафардан ортиқ иқтидорли ўқувчилар иштирок этди.\nЖумладан, Тошкент педиатрия тиббиёт институти қошидаги академик лицейи ўқувчилари Саида Валижонова, Хосият Қудратова ва Навоий академик лицейи ўқувчиси Ҳусайн Эгамовлар ҳам мазкур олимпиадада иштирок этиб, бронза медал совриндорлари бўлишди.\n- Таълим муассасамиз ўқувчи ёшлари 2008 йилдан буён кимё фани бўйича ўтган қатор жаҳон ва халқаро олимпиадаларда муносиб иштирок этиб, бугунгача элликка яқин олтин, кумуш ва бронза медалларни қўлга киритди,- дейди Тошкент педиатрия тиббиёт институти қошидаги академик лицейи директори, тиббиёт фанлари доктори, профессор Ортиқбой Ишонқулов.- Бу галги жаҳон олимпиадасида ўқувчиларимиз биология фанидан ҳам совриндорлар сафидан жой олгани катта ютуғимиз бўлди.\nМаълумки, бугунги кунда мамлакатимизда таълим тизимида жадал ислоҳотлар олиб борилмоқда. Бу жараёнда таълим сифати ва самарадорлигини ошириш, илғор педагогик ва ахборот технологиялардан таълим жараёнида оқилона фойдаланиш юзасидан муҳим чора-тадбирлар амалга оширилмоқда. Бугунги кунда 300 нафардан зиёд ўқувчилар таҳсил олаётган Тошкент педиатрия тиббиёт институти қошидаги академик лицейи педагогик жамоаси ҳам бу борада таълим тизими олдида турган вазифаларни изчиллик билан амалга ошириш, ёшларга халқаро андозалар даражасида таълим беришга алоҳида эътибор қаратмоқда.\nТаълим муассасаси профессор-ўқитувчилари бу жараёнда мамлакатимиз ва хориждаги етакчи илм-фан, таълим масканлари билан ҳамкорлик қилиб келмоқда. Бунинг натижасида хориждаги ва мамлакатимиздаги нуфузли илм-фан муассасаларининг олимлари ва педагоглар таълим жараёнига жалб этилаяпти. Дарс ва машғулотларни ўтишда пойтахтимиздаги ва Россиядаги олий ўқув юртларининг ўқув-илмий базаларидан самарали фойдаланилаяпти.\nМаълумотларга кўра, айни кунларда академик лицейнинг яна бир гуруҳ ёшлари Франция пойтахти Парижда кимё фанидан ўтаётган халқаро олимпиадада иштирок этаяпти. Демак, хориждан ёшларимизнинг зафарли одимлари ҳақида хушхабарлар келиши давом этади, деган умиддамиз.


ЖССТ Ҳиндистондаги коронавирус билан боғлиқ оғир вазият исталган давлатда юз бериши мумкинлигидан огоҳлантирди - Daryo\n11:17, 01.05.2021 40421\nЖССТ Ҳиндистондаги коронавирус билан боғлиқ оғир вазият исталган давлатда юз бериши мумкинлигидан огоҳлантирди\nИталияда Леонардо да Винчи номидаги Рим-Фюмичино халқаро аэропортида мутахассислар биноларни санитаризация қилиш операциясини ўтказди. Ҳиндистондан Римга келган 23 йўловчида коронавирус аниқлангандан кейин шундай талаб қўйилган, деб хабар беради Euronews.\nХабарга кўра, инфекция аниқланган йўловчилар ва улар билан алоқада бўлган одамлар карантин меҳмонхонасига жўнатилди. Уларда Жаҳон соғлиқни сақлаш ташкилоти (ЖССТ)ни ташвишга солаётган «ҳиндча» штамм бор ёки йўқлиги ҳозирча номаълум.\n«Ҳиндистондаги оғир вазият исталган жойда юзага келиши мумкинлигини англаш жуда муҳим. Бу барча мамлакатлар учун жиддий муаммо. Чеклов чоралари юмшатилса, одамлар яна йирик гуруҳлар ҳосил қилса, коронавируснинг юқумлироқ штаммлари пайдо бўлаверса ва эмланганлар сони озлигича қолса, бу ҳар қандай мамлакат учун даҳшатли оқибатларга олиб келиши мумкин», — деди ЖССТнинг Европа минтақавий бюроси директори Ханс Клуге.\nҲиндистон кунлик касалланиш бўйича рекордларни янгилашда давом этмоқда — ўтган кун давомида мамлакатда 379,2 мингдан ортиқ одамда коронавирус аниқланди. Бу 1,3 миллиард аҳолиси бўлган мамлакат учун ҳам жуда катта кўрсаткич.\nЖССТ маълумотларига кўра, сўнгги бир ҳафта ичида дунё бўйлаб қайд этилган коронавирусга чалиниш бўйича 5,7 миллион янги ҳолатдан 38 фоизи Ҳиндистонга тўғри келади.\nМавзуга доир: Ҳиндистонда яна рекорд, мамлакатдаги вазият «коронавирус бўрони» деб таърифланди. Минглаб одамлар вафот этиб, дафн гулханлари кеча-ю кундуз ёнмоқда (фото)\nBBC хабарига кўра, Вашингтон университети олимлари Ҳиндистон пандемияси сценарийсини моделлаштирди ва унинг энг юқори нуқтаси май ойининг ўрталарига қадар тугамаслигини тахмин қилди.\n«Аммо Ҳиндистонда ҳамма одатдагидек ниқоб тақишни бошласа, буёғига ўлимлар сони камайиши мумкин», — дейди тадқиқотчилар.\nПандемия бошланганидан буён ниқоб тақиш мамлакатда тавсия шаклида бўлиб келган. Яқинда миллионлаб одамлар иштирок этган Кумбха Мела фестивалидан олинган фотосуратлар ҳиндистонликларнинг жуда камчилиги ниқоб тақишини кўрсатди.\nОлимлар бонг уриб, дунё ҳамжамиятини Ҳиндистонга диққат қаратишга чақирди, чунки у ерда содир бўлаётган воқеалар бошқаларга таъсир ўтказмай қолмайди.\nАҚШ, Буюк Британия, Ирландия, Германия, Сингапур ва Австралия аллақачон Ҳиндистонга инсонпарварлик ёрдами, жумладан, сунъий нафас олдириш аппаратлари, концентрланган кислород таъминоти ва шахсий ҳимоя воситаларини юборган. Айни пайтда уларга яна учта давлат — Россия, Жанубий Корея ва Канада қўшилди.\nКанада Ҳиндистонга ёрдам учун 10 миллион доллар ажратди, Сеул тиббий асбоб-ускуналар етказиб бериш бўйича Деҳли билан музокаралар олиб бормоқда.\nБританиядан биринчи гуманитар ёрдам ўтган сешанба куни Деҳлига етиб келган эди. Лондон кўмакни давом эттириш ниятида.\n«Илгари Ҳиндистон бошқаларга ёрдам берар эди, энди унга ёрдам бериш навбати келди. Биз бу жангда ғалаба қозонамиз», — деди шаҳзода Чарльз. Бу қироллик оиласи вакилининг Ҳиндистондаги инқироз ҳақидаги биринчи баёноти эди.\nШунингдек, Жаҳон соғлиқни сақлаш ташкилоти (ЖССТ) Ҳиндистонда тобора ортиб бораётган коронавирусга чалиниш ҳолатларига қарши курашда ёрдам учун мамлакатга 2,6 мингдан ортиқ ходимини юборди.\nПокистонда локдаун жорий қилинмоқда\nҲиндистон билан қўшни Покистондаги вазият ҳам сезиларли даражада ёмонлашди. 28 апрель куни мамлакатда пандемия бошидан бери илк бор кунлик ўлим кўрсаткичи 200 тани ташкил қилиб, рекорд даражага етди.\nМамлакатнинг кўплаб ҳудудларида, айниқса, аҳоли зич жойлашган Панжоб вилоятида касалхоналар ресурс етишмаслигидан шикоят қилмоқда. Келгуси ҳафтадан бошлаб расмийлар 20 та шаҳар ва вилоятларда локдаун жорий қилишни режалаштирмоқда.\nИлгари Покистон ҳукумати локдаун мамлакат иқтисодиётини ўлдиради, дея даъво қилиб, фаол равишда унга қарши бўлган. Мухолифат вакиллари бошчилигидаги вилоятларда чеклов чоралари жорий этилди. Аммо қўшни мамлакатда содир бўлаётган воқеалар Исломободни ўз позицияларини қайта кўриб чиқишга мажбур қилди.\nҲиндистонда COVID-19 бўйича рекордлар фонида кислород танқислиги юзага келди. АҚШ Ҳиндистонга ёрдам кўрсатишга ваъда берди\nҲиндистонда COVID-19’га чалиниш бўйича яна жаҳон рекорди янгиланди. АҚШ коронавирусга қарши курашда Ҳиндистонга 100 млн долларлик ёрдам юборади\n22:43, 30.09.2021 87069\nОАВ: Афғонистондаги масжидда юз берган портлаш оқибатида 100 га яқин одам ҳалок бўлди\n23:54 Бугун 5229\n23:49 Бугун 7819\n23:38 Бугун 5595\n23:17 Бугун 11046\n13:54, 21.10.2021 123942\n18:33, 21.10.2021 79845\n18:13, 21.10.2021 78896\n21:36, 21.10.2021 66726\nФото: Ўчоқда овқат пишираётган Саида Мирзиёева


Песковнинг фикрича, офшорлар ҳақидаги суриштирувлар “тўқиб” чиқарилган\n17:50 / 04.04.2016\nРоссия президенти матбуот котиби Дмитрий Песковнинг айтишича, офшорлар борасида журналистик суриштирув ўтказган матбуот ходимлари, шунчаки маълумотларни сохталаштириб, уйдирмалар тўқиб чиқармоқда. У, ОАВ ходимлари билан ўтказган мулоқотида шундай баёнот берган, деб хабар қилган ТАСС агентлиги.\nПесковнинг сўзларига кўра, Кремль бу каби ахборотларга ўз муносабатини билдириш зарурати йўқ. Ундаги Россия президенти Владимир Путинга оид маълумотларга тўхталган матбуот котиби, «аниқ ва янги ҳеч нарса йўқлигини, қолган барча ахборотлар миш-мишлар ва уйдирмаларга асосланганини» таъкидлаган.\nАввалроқ, Панаманинг йирик юридик компанияси маълумотлари ошкор бўлгач, ОАВларида, 2 миллиард долларлик халқаро офшор битимларида Россия иштироки хусусида хабарлар тарқалган эди.\nМарт ойи охирларида эса, Дмитрий Песков, Россия давлат раҳбари шаъни ва ғурурига нисбатан йирик товламачилик ва уйдирма тайёрланаётгани, агар шундай ҳолат юз берса, президент шаъни барча воситалар ёрдамида ҳимоя қилинишидан огоҳлантирган эди.


Титраётган калб – КУН УЗ\nГлавная / Маданият / Титраётган калб\n24.01.2018\tМаданият Comments Off on Титраётган калб 36 Показы\nИнсон зилзила, вулкон, тошкинлар-у уларнинг дахшатини куп курган. Аммо одам боласининг олдида руй беражак яна бир зилзила борки, унинг куркинчи, вахшати аввалгилардан минг чандон каттикдир. Ана ушанда инсон узига таниш булмаган, идрокига сигмаган, сабр-токати кутаролмаган манзарага дуч келади ва эсанкираган куйи: “Ерга нима булди узи” деб колади (Залзала сураси, 3-оят).\nБу киёмат кунидир. У кунда метиндек мустахкам ер хам каттик ларзага тушади, ичидаги хазинаю дафиналарни, инсон жасадларини чикариб ташлайди. Мункайиб, мунгаяди, хатто суянса буладиган суянч кидиради, титрайди.\nСунгра инсон учун зилзиладан-да огиррок холат юз беради: ер уз хабарини сузлашга тушади .\nХуш, у нималарнинг хабарини айтади? Унинг хабари устида хар бир эркак ва аёл нима иш килганига шохидлик беришидир . Кейин уша кунда одамлар уларга килиб утган амаллари курсатилиши учун туда-туда булиб чикиб келадилар! Бас, ким зарра мисколича яхшилик килса, ушани куради. Ким зарра мисколича ёмонлик килса, уни хам куради .\nЭнг огири мана шу. Шунинг учун Залзала сураси нозил булганида, Абу Бакр Сиддик йиглаб юборганлар, Абу Саид Худрий: “Мен улиб, онам боласиз колсайди!” деб надомат чекканлар. Инсоннинг баъзида шундай хунук амаллари буладики, хатто кейинчалик уни узи эслашни хохламайди. Энди уша ишлар хаммани измига буйсундирган, кудрати улуг зот Аллох хузурида, оломон олдида курсатилса, нима булади? Барча ишларнинг хабари очилганидан кейин, жуда нозик тарози ишга тушади, зарра мисколича яхшилигу ёмонликни колдирмай тортади. Ха, у кунда зарралар устида иш боради.\nБу хабарга ишонган одам бир майда яхшиликни хам колдирмайди, арзимас ёмонликни хам беэътибор санамайди. Балки унинг калби уша нозик тарозининг палласи каби титраб туради. Унинг ухшаши зарра мисколича яхши ва ёмон амаллар каршисида хам титраб турадиган имонли калбдан топилади.\nПред. Facebook янги вакт бирлигини жорий килди\nСледующая Кофирнинг жаннати


Навальний бугунги намойиш Кремль яқинида ўтишини билдирди\n22 ноябр 2019, Тошкент вақти: 10:36\nНавальний томонидан 26 март куни Москвада уюштирилган митинг пайтида қўлга олинганлардан бири.\nРоссия муҳолифати лидери Алексей Навальний ўз тарафдорларини бугун бўлиб ўтиши режалаштирилган митингни Москва марказида уюштиришга чақирди.\nНавальнийнинг 11 июнь куни қилган бу чақириғи Москва полицияси билан тўқнашувларга сабаб бўлиши мумкин. Москва расмийлари ҳукуматдаги коррупцияга қарши митингни пойтахт чеккасида ўтказишга рухсат берган эди.\nБироқ Навальний ўз баёнотида митинг Кремлга элтувчи Тверь кўчасидан бошланиши эълон қилди.\n12 июнь куни Россиянинг ўнлаб шаҳарларида Навальний ва унинг сафдошлари уюштирган коррупцияга қарши митинглар бўлиб ўтади.\nХабарларда жой-жойларда мазкур митингларни ўтказишга тўсқинликлар қилинаётгани айтилмоқда. Масалан, Тулада митинг ташкилотчиси Дмитрий Николаев ҳибс қилинди, Ставропольда эса Навальний штабига номаълум шахслар ҳужум қилди.


Коронавирус Ўзбекистонга кириб келганига 1 ой бўлди: ҳаётимиз қанчалик ўзгарди? - xabar.uz\nКоронавирус Ўзбекистонга кириб келганига 1 ой...\n15.04.2020 19:20 0 6937\nБугун, 15 апрель куни мамлакатга коронавирус расман кириб келганига бир ой бўлди. Айни дамда касалланганлар 1275 нафар, соғайганлар 107 нафар, вафот этганлар 4 нафарни ташкил этмоқда. Шу муносабат билан «Xabar.uz» бир ой давомида Ўзбекистонда юз берган асосий ўзгаришларни эслади.\nИлк бемор ва илк чоралар\nЖорий йилнинг 15 март куни Ўзбекистонда коронавирус инфекцияси билан илк касалланиш ҳолати қайд этилди.\nБарча ОТМ, мактаб ва боғчаларга таътил берилиши эълон қилинди. ОТМлар талабалари ўз яшаш ҳудудларига жўнатилди. Фарзанди мактабгача таълим муассасасида тарбияланувчи ота-оналар таътилга чиқарилди ёки масофадан ишлаш тизимига ўтди. Шунингдек, ўқитувчилар ҳам масофадан ишлай бошлади. Телеканаллар орқали видеодарслар (мактаб ўқувчилари учун) ҳамда Zoom каби дастурлар орқали онлайн дарслар йўлга қўйилди.\nКасалликка чалинганлар билан алоқада бўлган одамлар карантинга олинди. Карантин ва чеклов тадбирларини бузганлик ва касаллик ўчоғига борганлик ҳамда беморлар билан мулоқотда бўлганлик ҳақидаги маълумотларни яширганлик учун жиноий жавобгарлик белгиланди.\nХориж билан авто ва авиайўналишлар ёпилди. Бошқа давлатда бўлган Ўзбекистон фуқароларини олиб келиш учун чартер рейслар йўлга қўйилди. Ўзбекистонга қайтарилган фуқаролар турли вилоятлардаги карантин ҳудудларига жойлаштирилди. Бир ой мобайнида хориждан қайтиб, карантин муддатини ўтаган, вирус аниқланмаган минглаб фуқаролар уйларига жўнатилди.\nЎзбекистондаги мавжуд барча аэропортлар 30 мартдан ёпилди. Ўзбекистондан чиқиб кетишга улгурмаган хорижликларнинг виза муддати узайтирилди. Шунингдек, қатор давлатлар ўз ҳудудларида қолиб кетган хорижий фуқаролар (шу жумладан, Ўзбекистон фуқаролари учун ҳам) виза муддатларини узайтиришди.\nТошкент вилоятининг Юқори Чирчиқ туманида коронавирусда гумон қилинганлар карантинда сақланадиган контейнерлардан иборат шифохона қурилди.\nАҳоли ўртасида озиқ-овқат маҳсулотларини сотиб олиш (ўта) фаоллашгани сабаб деҳқон бозорларида озиқ-овқат маҳсулотлари нархларининг кескин ошиши кузатилди (айниқса исириқ ва саримсоқ нархлари осмонга учди). Давлат солиқ қўмитаси томонидан нархлар назоратга олинди.\nШунингдек, вилоятлараро таксилар йўл ҳақининг ҳам кескин ошиши кузатилди. Ушбу вазият фонида бир қанча инсонлар талабаларни уйларига бепул етказиш ташаббуси билан чиқишди.\nЧекловлар ва тақиқлар\nМессенжер ва ижтимоий тармоқларда турли фейк хабарлар кўпая бошлади. Аҳоли орасида ваҳима чиқаришга қаратилган хабарлар учун жиноий жавобгарлик белгиланди.\n16 март куни Ўзбекистон мусулмонлари идорасининг коронавирус инфекцияси бўйича фатвоси эълон қилинди. Унга кўра, мамлакатда эпидемиологик вазият барқарорлашгунгача жума намозлари ўрнига уйда пешин намози ўқилиши, шунингдек, беш вақт намозлар ҳам уйда адо этилиши белгиланди.\n19 мартдан бошлаб атвобуслар ҳаракати оралиқ интерваллари узайтирилди, 22 мартдан эса Тошкентдаги барча жамоат транспортлари ҳаракати тўлиқ тўхтатилди.\n21 мартдан эътиборан барча кўнгил очар объектлар фаолияти тўхтатилди. Барча ноозиқ-овқат бозорлари ёпилди. Тошкентдаги маҳаллаларда арзонлаштирилган ярмаркалар ташкил этила бошланди.\n23 мартдан бошлаб тўй-ҳашамлар, оилавий тантаналар, маърака ва маросим сингари оммавий тадбирлар ўтказилиши бекор қилинди.\n23 март куни соат 00:01 дан бошлаб Республика чегара ҳудудларидаги мавжуд чегара ўтказиш пунктлари барча шахслар учун (Ўзбекистон Республикаси ҳудудидан чиқиб кетаётган бошқа мамлакат фуқароларидан ташқари) ёпилди.\n23 мартдан бошлаб Тошкент шаҳридаги барча корхона ва муассасаларга асосий иш фаолиятига таъсир этмаган ҳолда ишчи ва ходимларни қонунчиликда белгиланган тартибда меҳнат таътилига чиқариш, қолган ишчиларнинг фаолиятини максимал даражада масофадан туриб (онлайн ёки дистанцион тарзда) ташкил этилиши белгиланди.\n25 март куни соат 6:00 дан бошлаб жамоат жойларида ниқобсиз юрганлик учун жарима белгиланди.\nКўчада ва жамоат жойларида 3 кишидан ортиқ одамларнинг тўпланишига чеклов ўрнатилди.\n1 апрелдан эса 65 ёшдан катталарнинг заруриятсиз кўчага чиқишлари тақиқланди. Пенсиялар банк ходимлари томонидан уйларга бориб тарқатилди. Жорий йилнинг май ойидан бошлаб эса, барча пенсия ва ойлик маошлар пластик карталар орқали берилиши белгиланди.\n24 мартдан бошлаб, Тошкент шаҳрига кириш ва чиқиш йўллари ёпилди. Шундан сўнг қатор вилоятларда ҳам жамоат транспорти ҳаракати, шунингдек, вилоят ҳудудига кириш-чиқиш тақиқланди.\n30 мартдан шахсий автомобилда ҳаракатланиш тақиқланди. Етказиб бериш хизматларини амалга ошириш учун автомобилларга махсус рухсатнома берила бошланди. ИИББ ва Миллий гвардия рухсатсиз автомобилларни ушлаш учун рейдлар ўтказа бошлади. 9 апрелдан эса стикер бериш бекор қилинди.\n6 апрелдан «ўзини яккалаш» ҳаёт тарзи мажбурий равишда жорий этилди, мототранспорт (скутер) ҳамда велосипедда ҳаракатланиш чекланди, йирик деҳқон бозорлари ва савдо мажмуаларининг (супермаркет, гипермаркет ва бошқалар) кириш-чиқиш жойлари тегишли мутахассислар билан таъминлаган ҳолда пирометрлар ва антисептик воситалар билан жиҳозланди.\nАйни дамда МДҲ давлатлари орасида ўз-ўзини изоляциялаш индексининг энг юқори кўрсаткичи Тошкент шаҳрида кузатилмоқда (4.2 балл). Пойтахт кўчаларининг (деярли) «ҳувиллаб» қолганини ушбу фоторепортажимизда кўриш мумкин.\nИнқирозга қарши ҳаракатлар\nТиббий ниқобни ишлаб чиқаришда лицензия талаб қилиш бекор қилинди.\nЎзбекистонда Инқирозга қарши жамғарма тузилди ва унда 10 триллион сўм шакллантирилиши белгиланди.\n«Ўзбекистон Меҳр-шавқат ва саломатлик» жамоат фондига қатор ташкилотлар ходимлари бир кунлик иш ҳақларини хайрия тарзида ўтказишди. Шу кунгача унга тушган маблағлар нималарга сарф қилинганини ушбу ҳавола орқали ўқиш мумкин.\nКарантин даврида тўловлар учун жарималар ва пениялар жорий этилмаслиги ҳамда қарздор истеъмолчилар бўйича судларга даъво аризалари киритилмаслиги белгиланди.\nТадбиркорларга солиқларни кечиктириш ва бўлиб-бўлиб тўлашга рухсат берилди. Қолаверса, кредитлар учун 6 ойлик таътил эълон қилинди.\nИкки ой давомида телефон ҳамда интернет хизматлари ҳам ўчириб қўйилмаслиги маълум қилинди.\nБожхона чегараси орқали ўтказилаётган зарур дори воситалари, тиббий буюмлар, тиббий техника, уларни ишлаб чиқариш учун ишлатиладиган хомашё, материаллар ва субстанцияларга нисбатан божхона божлари ундирилмаслиги белгиланди.\nМаҳалла ва оилани қўллаб-қувватлаш вазирлиги қошида Ҳомийлик хайрияларини мувофиқлаштириш маркази ташкил қилинди ва улар орқали муҳтож аҳолига озиқ-овқат маҳсулотлари тарқатила бошланди.\n«Xavfsiz Yordam» лойиҳаси доирасида мингта муҳтож оилага бир миллион сўмдан берилиши белгиланди.\nЮртимизга касаллик кириб келганига бор йўғи бир ой бўлганига қарамай, ҳаётимизда сезиларли ўзгаришлар юз берди. Уларнинг орасида ижобийлари ҳам, афсуски, салбийлари ҳам бор. Карантин қоидаларига бўйсунмаслик, бепарволик сабаб касалликни бошқаларга юқтириш ҳолатлари, кўчага заруриятсиз чиқиш чекловига қарамай, кўчаларда гуруҳ бўлиб юриш, бошқаларни ҳам шунга ундаш каби ҳаракатлар кўнглимизни хира қилди. Аммо масофавий таълимга мажбурий бўлсада тезкор ўтилгани, онлайн ишлаш тизими йўлга қўйилгани, тиббиёт соҳасига эътиборнинг кучайиши ҳар нарсанинг ҳам яхши томони борлигини кўрсатмоқда.\nЭнг муҳими, юртдошларимизда яқинлари билан кўпроқ вақт ўтказиш, фарзанд тарбиясига кўпроқ эътибор бериш имкони пайдо бўлди. Шифокорларга, ўқитувчиларга бўлган ҳурматимиз ошди. Табиатни тинимсиз автомобил қатновлари билан қанчалик бўғиб қўйганимизни тушуниб етдик. Буларнинг барчасидан тўғри хулоса чиқарамиз, деб умид қиламиз.


“Ароқ учун тиланчилик қилишга уялмайсизми?” – Бу Бурхон Олчиновнинг сўнгги сўзлари эди… (видео) - EFFECT.UZ\n“Ароқ учун тиланчилик қилишга уялмайсизми?” – Бу Бурхон Олчиновнинг сўнгги сўзлари эди… (видео)\n. 11:39 | 15.12.2020\nТуркиянинг Истанбул шаҳри Малтепе ҳудудида тиланчилик қилаётган турк фуқаросига “Мен узоқдан келиб, бу ерда ишлаяпман. Сиз тиланчилик қилишдан уялмайсизми? Боринг ва ишланг” деган сўзлари учун Ўзбекистон фуқароси Бурхонжон Олчинов пичоқлаб ўлдирилди.\nУнинг қотили Бадир Г. ҳодиса жойидан қочиб кетгач, орадан икки соат ўтиб топилди. У дўстининг уйига яшириниб олган. Туркия суди қотилни бу қилмиши учун 24 йилга озодликдан маҳрум этиши мумкин.\nҲодиса 8 декабрь куни Фейзулла тумани Малтепе шаҳридаги Мемор Синон кўчасида содир бўлади. Маҳалла савдогарларидан тиланчилик қилиб тирикчилик қилган Бедир Г. алкоголь сотиб олиш учун спиртли ичимликлар дўконига келган. Дўконда курьер бўлиб ишлаган наманганлик 31 ёшли Бурхон Олчинов Бедир Г.га (27 ёш) “Мен ўз мамлакатимдан келиб, чет элда ишлаяпман. Сиз пул сўраяпсизми, уялмайсизми? Боринг ва ишланг” деган.\nНатижада ўртада жанжал келиб чиқади. Бедир Г. пичоқ билан Олчиновнинг чап кўкрагига жароҳат етказади ва воқеа жойидан қочиб кетади. Ватандошнинг пичоқлани қуйидаги видеода кўриниш беради.\nШифохонага етказилган Бурхонжон Олчинов шифокорларнинг ҳаракатига қарамай ўша ерда жон таслим қилади. Полициячилар ҳодисадан икки соат ўтиб, Бадир Г.ни Малтепадаги дўстининг уйидан топишади. У дўстининг уйига яшириниб олган эди.\nБурхонжон Олчиновнинг жасади 12 декабрга ўтар кечаси Истанбулдан Тошкентга олиб борилди. Шундан сўнг 31 ёшли йигитнинг мурдаси Наманганнинг Поп туманига етказилди. Туркия суди қотилга 24 йил бериши кутилмоқда.\nTeglar:Istanbul, Turkiya, Бурхон Олчинов\n"Насаф" ОЧЛда иштирок этиши мумкин


Ватан ҳимояси – энг олий шараф | Ўзбекистон Халқ демократик партияси\nВатан ҳимояси – энг олий шараф\n2021-01-13 15:01:31 251\n“Болам белига белбоғ етмайдиган эр йигит бўлсин, элнинг корига ярасин, Ватанини, халқини, оиласини ёмон кўзлардан асрасин, ҳақиқий ҳимоячи бўлсин...” Булар ҳаммамизга таниш жумлалар, тўғрими?..\nОналаримиз қўлларини дуога очишганда ана шундай ният қилишади, айтилаётган аллаларда ҳам ана шу руҳ мавжланади. Бу бежизга эмас, албатта. Чунки, Ватан ҳимояси энг олий саодат, муқаддас бурч, шарафли вазифадир. Тинчликдан, бағри бутунликдан улуғ неъмат, улуғ саодат йўқ.\nМамлакатимиз мудофаа қобилиятини, аввало, ватанпарварлар, осойишталигимиз қалқонлари мустаҳкамлайди.\nТинчлик ва осойишталигимиз посбонлари ҳарбийлар байрами мамлакатимизда ҳар йили кенг нишонланади. Албатта, байрам кунлари ҳар бир инсон юртимиздаги тинчликнинг нақадар азиз неъмат эканини чуқур англайди, шу бебаҳо неъмат учун жонини беришга тайёр мард ўғлонлар жасоратига, матонатига тасаннолар айтади. Ушбу байрамнинг нишонланиши халқимизнинг ўз миллий армиясига нисбатан чексиз ҳурматини, алп йигитларга нисбатан ифтихорини билдиради.\nМиллий армиямизнинг ҳар томонлама шаклланиши ўз-ўзидан бўлиб қолгани йўқ. Буларнинг ортида босқичма-босқич амалга оширилган ислоҳотлар турибди.\nАйниқса, кейинги йилларда мамлакатимиз мустақиллиги, хавфсизлиги ва ҳудудий яхлитлигининг кафолати бўлган миллий армиямизни шакллантириш, замонавий Қуролли кучларни барпо этиш йўлида кенг кўламли ислоҳотлар олиб борилди. Қуролли кучларимиз ташкилий ва таркибий жиҳатдан такомиллашди. Тузилмаларнинг ҳаракатчанлиги, жанговар қобилияти, ҳарбийларнинг жисмоний ва маънавий тайёргарлиги ошди, қисм ва бўлинмалар замонавий қурол-яроғ ва жанговар техника билан таъминланди.\nМиллий армиямизни профессионал кадрлар билан тўлдириш, ҳарбий хизматчиларнинг тайёргарлигини, билим ва кўникмаларини янада юксалтириш борасида изчил ишлар олиб борилмоқда. Ҳарбий ўқув ҳамда машғулотлар илм-фан ва техниканинг илғор ютуқлари асосида ўтказилмоқда.\nБугун ҳарбий хизматда бўлиш бурчгина эмас, балки шараф ҳисобланади. Ор-номусли йигит борки, Ватан ҳимоясини ҳаётининг мазмуни деб билади. Ота-оналар эса ўз фарзандлари юртга хизмат қилишини орзу қилади. Чунки, бугунга келиб ҳарбий хизматнинг, юрт ҳимоячисининг нуфузи жуда юксалди, ижтимоий ҳимоя кафолатлари кучайтирилди.\nВатан ҳимоячилари, уларнинг оилалари учун муносиб шароит яратишга ҳам алоҳида эътибор қаратилмоқда. Ҳарбий хизматчилар учун имтиёзли кредитлар асосида кўп қаватли уй-жойлар қурилиб, фойдаланишга топширилди. Ҳарбий хизматчиларнинг фарзандларига олий таълим муассасаларига кириши учун бир қатор имтиёзлар берилмоқда. Оиласи тинч, фарзандларидан кўнгли хотиржам инсонгина бор куч ва эътиборини Ватан ҳимоясига қаратади, виждонан хизмат қилади.\nХалқимиз, барчамизнинг қалбимизда мамлакатимизнинг хавфсизлиги ва ҳудудий яхлитлигини, чегараларимиз дахлсизлигини таъминлаш, фуқароларимизнинг тинч ва осойишта ҳаётини ҳимоя қилишга қодир бўлган Миллий армиямиз билан фахрланиш туйғуси бор, катта ишонч бор.\nВатан ҳимоячилари куни ва Қуролли Кучларимиз ташкил этилганининг 29 йиллиги барча ҳарбий хизматчиларимизга муборак бўлсин.\nҳамда Ўзбекистон ХДП фракцияси аъзоси.


Шахсга доир маълумотлар муҳофазаси нима учун керак?\nҚонун шахсий маълумотлар устидан назорат қилиш, улардан фойдаланиш имкониятини соддалаштириш, фақат аниқ кўрсатилган мақсад учунгина фойдаланишни таъминлаш имкониятини яратади\nБугунги кунда шахсга доир маълумотларни муҳофаза қилиш холис воқеликка айланди. Бинобарин, инсон ҳақидаги маълумот ҳар доим қимматли бўлган, айни вақтда эса у ноёб товарга айланиб бормоқда. Шу боис инсоннинг шахсига доир маълумотларни муҳофаза қилиш, ундан турли ғаразли мақсадларда фойдаланишга йўл қўймаслик, пировардида шахсий ҳаёт дахлсизлигини таъминлаш масаласи ҳар қачонгидан-да долзарб аҳамиятга эга.\nҚонунга қандай эҳтиёж бор эди?\nАйни пайтда «Facebook», «Instagram», «Telegram» каби йирик ижтимоий тармоқлар ва миллий «UZ» доменидаги 500 дан зиёд интернет тармоқлари операторлари Ўзбекистон Республикаси фуқаролари шахсига доир маълумотларга эга. Шунингдек, кундалик турмушимизда ҳам у ёки бу вазиятда (масалан, савдо шохобчаларида пластик карта орқали маҳсулот харид қилганда, давлат хизматларидан фойдаланганда) бундай маълумотларни тақдим этамиз. Хўш, айни ҳолатларда шахсга доир маълумотлар дахлсизлиги таъминланганми?\nТан олиш керак, соҳада ечимини кутаётган масалалар кам эмас. Жумладан, амалдаги қонунчиликда шахсга доир маълумотларни ҳимоя қилиш масалалари тартибга солинмаган. Бундай маълумотларга ишлов беришда давлат органлари ва бошқа ташкилотлар томонидан уларнинг ҳимоя чораларига риоя қилиниши масалаларини назарда тутувчи ягона қонун мавжуд эмас. Маҳаллий ва халқаро интернет тармоқлари операторларининг шахсга доир маълумотларни ҳимоя қилиш соҳасидаги қонунчиликни бузгани учун жавобгарлик масалалари назарда тутилмаган.\nПрезидент томонидан имзоланган «Шахсга доир маълумотлар тўғрисида»ги қонун айни муаммоларни бартараф этишга қаратилган.\nЕтти боб, 36 моддадан иборат қонун фуқароларга ўз шахсий маълумотлари устидан назорат қилиш, улардан фойдаланиш имкониятини соддалаштириш ҳамда қаерда ишлов берилишидан қатъи назар, билдирилган мақсад учунгина фойдаланишини таъминлаш имкониятини беради.\nШахсий маълумотни эгасизлантириш нима дегани?\nҲужжатни ишлаб чиқиш жараёнида қатор хорижий давлатлар тажрибаси ўрганилди. Хусусан, АҚШ, Россия Федерацияси, Қозоғистон, Япония, Малайзия, Европа Иттифоқи регламенти талаблари билан солиштирилиб, ижобий жиҳатлари эътиборга олинди.\nҚонун билан шахсга доир маълумотлар соҳасидаги ваколатли давлат органи сифатида Вазирлар Маҳкамаси ҳузуридаги Давлат персоналлаштириш маркази белгиланди. У айни соҳадаги давлат сиёсатини амалга оширади.\nШахсий маълумотларни тарихий, статистик, социологик, илмий изланишлар олиб боришда шахсий маълумотлар базаси мулкдори, оператори ёки учинчи шахслар, албатта, уни эгасизлантириши шарт. Шахсий маълумотни эгасизлантириш деганда унинг айнан қайсидир шахс (субъект)га тегишли эканини билиш имконини бермайдиган ҳаракат тушунилмоқда.\nЯна бир муҳим жиҳат шундаки, қонунда биометрик маълумотлар масаласига алоҳида эътибор қаратилган. Биометрик маълумот сифатида шахснинг айнан ким эканини аниқлаш имконини берадиган анотомик ва физиологик хусусиятларини тавсифловчи шахсга доир маълумотлар кўзда тутилмоқда.\nҚандай натижа кутиляпти?\nҚонун жорий йилнинг 1 октябридан эътиборан кучга киради. Шундан сўнг мулкдор, оператор ва учинчи шахс фуқаронинг шахсига доир маълумотларини етарли даражада ҳимоя қилишни бўйнига олган ҳолда ва ушбу маълумотдан нима учун фойдаланмоқчи эканлиги ҳақидаги мақсадни ошкор қилиб, фақат ўша мақсад учунгина фойдаланиши мумкин бўлади.\nМасалан, паспорт олиш учун берилган маълумотни ер олиш, кадастр қилиш, никоҳдан ўтиш, сайловчилар рўйхатига киритиш, ўқишга юбориш, диплом бериш, гувоҳнома тайёрлаш каби ишларга шахс рухсатисиз фойдаланиш мумкин эмас. Агар шу мақсадда фойдаланиш зарурати пайдо бўлса, албатта, бу ҳақида маълум қилиниб, розилик олиниши шарт.\nХулоса қилиб айтганда, мазкур қонун мамлакатимизда шахсга доир маълумотлар билан ишлашда халқаро стандартлар ва қоидаларни жорий қилиш, шахсий маълумотларни ҳимоя қилиш самарадорлигини ошириш, фуқароларнинг шахсий ҳаёт дахлсизлиги бўйича конституциявий ҳуқуқлари бузилишининг олдини олиш ва шахс сифатида ҳар қандай таъсирлардан ҳимоя қилишга қаратилгани билан ҳам аҳамиятлидир.


Мактабгача таълим вазири ўринбосари Мақсуд Йўлдошев Қонунчилик палатаси мажлисида рўй берган ҳолат юзасидан Kun.uz мухбири билан суҳбатда депутатларга берган ҳисоботида ёлғон йўқлиги, барча сўзларини асослаб бера олишини айтди, аммо ўша вақтда телефонда таниши билан нима мавзуда гаплашганини ва «Обқочишга мажбурмиз энди, нима қиламиз?», деганда нимани назарда тутганини айта олмади.\nKun.uz мухбири Мактабгача таълим вазири ўринбосари Мақсуд Йўлдошев билан Қонунчилик палатаси мажлисида рўй берган ҳолат юзасидан суҳбатлашди.\n– Парламент мажлисидаги ҳолат қандай содир бўлди?\n– Бугун соат 10дан бошлаб бир вақтнинг ўзида иккита видеоконференцияда қатнашишимга тўғри келиб қолди. Шогирдимиз илмий ишини ҳимоя қилаётганди. Бизда илмий кенгаш бор докторлик ишлари бўйича. Битта компьютерда илмий кенгашнинг йиғилишига уланган бўлсам, иккинчисида парламент мажлисини кузатиб бордим.\nЙиғилишларда хонадан ўтириб қатнашгандан кейин параллел равишда бошқа ишларниям бажариб кетаверасиз-да. Қонунчилик палатаси мажлисида депутатнинг саволига жавоб бергандан сўнг камерани ўчирибман-да, микрофонни ўчириш ёдимдан чиқибди.\nШу пайт танишимдан қўнғироқ бўлиб қолди. Микрофон ёниқ бўлгани учун тўғридан тўғри эфирда ушбу мулоқотимизнинг бир қисми эшитилган. Телефондаги сўзлашув шахсий мулоқот бўлиб, бунинг депутатлар саволига берган жавобларимга ҳеч қандай алоқаси йўқ.\nДепутатларга берган ҳар бир жавобим асосли, бу тизимда бўлаётган нарса. Масалан, октябрь–ноябрь ойларида 1700та битим имзоланди деганларим, давлат хусусий шерикчиликка йўналтирилган маблағлар, булар ҳаммаси амалиётда бўлиб келаётган нарсалар. Телефондаги суҳбат пайтида айтилган гапимизга буларнинг умуман алоқаси йўқ. Агар кимдадир бунга шубҳа бўладиган бўлса, депутатларга берган жавобимда айтган маълумотларимнинг барчасини асослаб, исботлаб бероламан.\n– Демак, «Обқочишга мажбурмиз энди, нима қиламиз?», деган сўзларингиз Олий Мажлисдаги чиқишингизга алоқадор эмас, шундайми?\n– Ҳа, бу сўзларнинг депутатларга берилган ҳисоботга ҳеч қандай алоқаси йўқ. Масалан, мен ўша ерда молиялаштирилмаган битимларга қаердан ресурс келиши тўғрисидаям гапирдим. Жумладан, Саудия ривожлантириш фонди 11 млн доллар ажратмоқда. Бу бор нарса. Битимлар аллақачон келишилган. Молия вазирининг ўринбосари ҳукуматдан масъул қилиб белгиланган. Битим Саудия фонди томонидан имзолангандан кейин йил якунигача 11 млн доллар келади. Бу факт. Шу сабабли телефондаги суҳбатда айтилган жумлаларни биз берган ҳисоботга боғлаш мутлақо нотўғри бўлади.\nХудди шунингдек, Молия, Инвестиция ва Ташқи савдо вазирликлари билан ҳамкорликлар Кувайт фондидан ёки Ислом тараққиёт банки билан амалга оширилмоқда. Айнан давлат хусусий шерикчиликка улар инвестиция ажратишга розилик билдирган. Лекин бу борада маълум бир процедура бор. Бу маблағ бизга келгунча ҳукуматлар ўртасида имзоланадиган ҳужжатлар бор. Бу жараёнлар охирига етиши билан пул келади. Шунинг учун мен айтдимки, шу маблағлар етиб келгандан кейин қолган тадбиркорларга босқичма-босқич берилади.\n– «Ассалому алайкум, Хуршид ака» деб гап бошлагансиз. Хуршид ака кимлигини очиқлай оласизми?\n– Хуршид ака деб мурожаат қилган одамим дўстим, ўзим тенги ўртоғим. Ўртамизда телефон орқали кечган мулоқот ўта шахсий масала бўлгани учун нима масалани гаплашганимизни очиқлай олмайман.\n– «Обқочишга мажбурмиз энди, нима қиламиз?», деганда нимани назарда тутгансиз? Ҳеч бўлмаса шуни билсак бўладими?\n– Бу ерда гап умуман бошқа воқеа ҳақида. Буни парламент мажлисидаги чиқишимга боғлашнинг кераги йўқ. Буни очиқлашнинг имкони йўқ, чунки бу шахсий муносабат доирасидаги мулоқот. Шу сабабли мен илтимос қилган бўлардим, агарда кимда депутатларнинг саволларига берилган жавобларга шубҳа бўладиган бўлса, хоҳлаган пайтда берган жавобларим юзасидан мурожаат қилишлари мумкин, биз ёзма тарзда ҳам ёки кўришиб ҳам ҳар бир айтилган маълумот амалиётда бўлаётганини, ҳақиқатда соҳада йўлга қўйилаётганини кўрсатиб бера оламиз.\nМана, республика бўйича 10 мингдан ортиқ оилавий боғчалар очилган. Исталган туманга бориб, ушбу рақамлар ҳақиқатга қанчалик мослигини кўрсатиб беришимиз мумкин. 1100дан ортиқ тадбиркорлар имтиёзли кредитларни олиб фаолиятини бошлаган, биз жойма-жой ҳамма оилавий боғчаларга олиб бориб, амалда қилинган ишларни кўрсатиб бера оламиз. Яъни депутатларга берилган жавобимда ҳеч қандай ёлғон ишлатилгани, гап олиб қочилгани йўқ.\nОлий Мажлис Қонунчилик палатасининг 18 ноябрь куни ўтказилган навбатдаги мажлисида давлат бюджети ва давлат мақсадли жамғармаларининг 9 ойдаги ижроси кўриб чиқилди. Йиғилишда, жумладан, Ўзбекистон мактабгача таълим вазири ўринбосари Мақсуд Йўлдошев давлат-хусусий шерикчилиги тўғрисидаги саволларга жавоб қайтарган. Шундан сўнг депутат Дониёр Ғаниев савол бераётган пайтда вазир ўринбосари микрофонни ўчиришни унутган. Мажлис Youtube орқали жонли эфирга узатилаётган бўлган.\nМақсуд Йўлдошев ўша пайтда қўнғироқ қилган Хуршид исмли шахсга жавоб берар экан, «Обқочишга мажбурмиз энди, нима қиламиз?», деган сўзлари тўғридан тўғри эфирга кетган. Йўлдошев бунда депутатларнинг саволларига берган ўз жавобларини назарда тутгани тахмин қилинди.\nОлий Мажлис Қонунчилик палатаси депутати Расул Кушербаев вазир ўринбосарининг бу хатти-ҳаракатига шундай муносабат билдирган. «Мактабгача таълим вазири ўринбосари ўзи билмаган ҳолда иш тизими бўйича бор ҳақиқатни очиб қўйди: тизим олиб қочишга мослашган. Бугун депутатларни алдаб олиб қочинг, эртага Президентни алдаб олиб қочинг, кейин халқни алдаб олиб қочинг», деган у.\nМактабгача таълим вазирлиги ахборот хизмати раҳбари Мавлуда Асқархўжаева ҳам ҳолат юзасидан изоҳ бериб, вазир ўринбосарининг телефон орқали сўзлашуви мазмуни депутатларга берилган жавобга алоқаси йўқлигини таъкидлаган, оммавий ахборот воситалари вакилларидан турли эҳтимолларга асосланган фикрларни илгари сурмасликлари ва вазиятга тўғри баҳо беришларини сўраган эди.


Одамларни хавотирга солган метеорит - Darakchi\nОдамларни хавотирга солган метеорит\nДУНЁ 10.09.2019, 15:36\nАнглиянинг жанубида маҳаллий аҳоли енгил моторли самолёт фалокатга учраганини маълум қилгач, унинг қолдиқларини қидириш операцияси бошланди. Полиция ҳеч нарса аниқламагач, аҳоли метеор парвозини кўргани ҳақидаги хулосага келган. Бу ҳақда The Guardian нашри хабар берди.\nОдамлар фавқулодда вазиятлар хизматчиларига осмонда учиб, сўнгра бўлакланиб кетган ёрқин объектни кўрганини маълум қилишган. Девон ва Корнуэлл графликлари полицияси объектни топиш учун қидирув операциясини ташкиллаштирган. Бунинг учун иккита самолёт жалб қилинган.\nБироқ кўп ўтмай операция тўхтатилиб, ҳеч қандай жабрланувчилар аниқланмаганини маълум қилган. Таъкидланишича, агар авиафалокат юз берганда самолёт қолдиқлари, тутун ёки ёнғин кўринган бўларди.\nБундан ташқари, Кардифф ва Дорсетда бир неча киши жанубда метеор қулаганини маълум қилган. Шу билан бирга қидирув олиб борилган ҳудудда бирорта парвоз қайд қилинмаган.\nБританиянинг коинот мониторинги хизмати метеор тахминан Ла-Манш бўғози орқали жануб томон учганини маълум қилди. Шунингдек, Британия ва Франция мониторинг хизматлари ҳам бўғоз устида катта оловли шар учиб ўтганини қайд қилишди.


Қорачиқ > Дунё хабарлари > АҚШда рекорд товон пули\nАҚШда рекорд товон пули\nАҚШда аграр ширкатнинг бегона ўтларни тозалашда ишлатадиган маҳсулот саратон (рак) хасталигига сабаб бўлди. Ширкат саратонга чалинган эр-хотин Пиллиодларга 2 миллиард доллар товон пули тўлашга маҳкум этилди.\nОкленддаги штат судининг судьяси “Monsanto Co” ширкатининг маҳсулоти “Roundup Ready” эр-хотин Алва ва Альберта Пиллиодларнинг саратонга чалинишига сабаб бўлганлигини тасдиқлади. Ҳакам ширкат тарафидан Пиллиод оиласига моддий ва маънавий товон пули сифатида жами 2 миллиард 55миллион доллар тўланишига ҳукм чиқарди.\nАльберта Пиллиод турмуш ўртоғи билан бирга 9 йилдан бери саратон билан курашиб келмоқда. У “Ҳаётимиз бутунлай ўзгариб кетди. Аввал бемалол уддасидан чиқадиган ишларимизни энди эплай олмаяпмиз” деди. жуфтликнинг адвокатларидан Майкл Миллер товон пулининг апелляция мурожаатида камайиши мумкинлигини, бунинг учун узоқ муддатли суддаги курашга тайёр эканликларини билдирди.


Расмийларга кўра, портлаш президент Каримов келишига 10 дақиқа қолганда содир бўлган. Шундан сўнг ИИВ, Миллий банк, собиқ “Искра” кинотеатри ва Яккасарой туманидаги ҳовлида портлашлар юз берди.\n2003 йил ноябрида портлаш гувоҳларидан Зайниддин Асқаров “Эрк” раҳбарининг портлашларга алоқаси йўқлиги, ўзининг маҳкамада ёлғон гувоҳлик беришга мажбурланганини айтган эди.\n“Элтуз” мухбири билан суҳбатлашган журналист Паҳлавон Содиқ биринчи марта Асқаров журналистларга берган интервьюнинг парда орти сирлари ҳақида гапириб берди.\n2003 йили Би-Би-Си, “Озодлик” ва “Америка овози” журналистларига берган интервьюсида воқеанинг асосий гувоҳи Зайниддин Асқаров, жумладан, бундай дейди:\n“Муҳаммад Солиҳнинг, Аллоҳга қасам ичиб айтаман бу гапимни, умуман террорга алоқаси йўқ. Мен демократ ҳам эмасман. У одамни яхши кўриш, ёмон кўриш мақсадим ҳам йўқ. Холисона баҳо бераман – ҳеч қандай алоқаси йўқ!\nБу бизнинг сиёсий кўрлигимиз, Зокир Алматовга ишонганимиз натижаси, холос”.\n“Нимагадир ўша куни “Озодлик” ва “Америка овози” Зайниддин айнан ўша баёнотни МХХ ходими чекиш учун ташқарига чиқиб кетган пайти айтган эди, дея талқин қилган.\nОрадан 10 дақиқа ўтди ё ўтмади, МХХ ходими қайтиб кириб, дарҳол суҳбатимизни тўхтатишни талаб қилди…”.\nЎтмишни улуғладик – келажак тубанлашди\nРассом Кирпи карикатураси


“ШУНЧА ЙЎЛДАН НИМА ИСТАБ КЕЛДИНГ, НИСО?”\nЖамият 03.11.2018 398\nУмидсизлик даргоҳи эмас бу даргоҳ, қандай бўлсанг, шундайлигингча келавер...\nҲаёт – қалбимизнинг акси, ичимизнинг кўриниши. Биз ҳаёт ҳақида фикр юритар эканмиз, хулосалар, ўзимиз учун ҳақиқат деб ҳисоблаган бари гапларимиз кўнглимизни акс эттираркан. Ва мана шу вақтнинг ўзи умримизнинг кейинги куни учун дебоча бўларкан.\nБу ҳиссиёт, ҳаётга муҳаббат менда болаликдан шаклланган, десам адашмайман. Анча хаёлпараст эдим. “Бир бор экан, бир йўқ экан”дан бошланиб, қаҳрамонлари муроду мақсадига етиб тугагучи эртакларни доимий ўқирдим. Ва ҳаётимиз ҳам худди мана шундай кетишига қаттиқ ишонардим.\nБир кун мактабдан онамнинг уйига (ота-онам ажрашиб, бошқа-бошқа оила қуриб кетишгач, тоғамникида, бувимнинг қўлида қолганман) бормоқчи бўлдим. Узун тупроқ йўлдан онамни соғиниб кетиб борар эканман, йўлда бир улоқча пайдо бўлди. Қизиқиб қараб турсам, у мен келган йўлга интилиб, маърарди. “Бугун бозордан олиб келувдик, онасига пулимиз етмади”, деди бир бола. Ўтириб, улоқчани қучоқладим. Унинг бўйнида жуфт қўнғироқчаси бор экан, киприклари узунлигидан бўйнимни қитиқларди. У қучоғимда ҳам онаси қолган томонга қараб, тинимсиз маърарди. “Онанг келади, уни топамиз”, дея шивирладим қулоғига. Шу зайл бироз туриб, кейин онамнинг уйига кетдим. Ортимдан анча вақтгача митти улоқчанинг изтиробли овози эшитилиб турди.\nМана шу менинг энг катта ёлғоним эди. Қайтишда ҳам улоқча ҳақида ўйладим. Менинг онам бор, қаерда яшаши аниқ, ёнимда доимий бўлмаса-да, кўришиб турамиз, улоқчанинг онасини эҳтимол аллақачон сўйиб юборишгандир, деган ваҳимага ўралашиб қолдим. Мен катта денгиз олдида нариги соҳилга ўтолмай турган қайиқдек довдирардим. Эртакларда болалар ота-оналари билан яшарди. Тиниқлашдим. Кейин бироз тасаввурларим ўзгарди. “Ҳаёт – эртак эмас”...\nМенга 18 ёшимда... 1-гуруҳ ногиронлигини беришди. Маълумотим йўқ, ота-онам бошқа болалари билан. Баҳайбат дунёнинг олдида навқирон умрим анча ғариб, анча кўримсиз эди. Тақдиринг шу экан, зериксанг, телевизор кўр, китоб ўқи, дейишди. Аллақаердан ногиронлар аравачаси ҳам етиб келди. Унга қараш мен учун, 17 йил югуриб юрган қиз учун ғоят оғриқли эди.\nТўрт девор ичида ўксиниб ўтказаётган кунларимнинг бирида мен ўзим, ҳаётим, келажагим учун энг муҳим қарорни қабул қилдим. Қандай орзулар қилган бўлсам, ҳаммасига эриша оламан. Тик туриб бўлмаса, аравачада ўтириб, ҳамманинг меҳрини қозонаман, деб ширин орзу қилардим ва доим жилмайиб қўярдим. Дунёга шунчаки келмаганимни ич-ичимдан ҳис этганим сари ғайратим жўшаверди.\nУмид билан қўлимга қалам олдим. Тўрт йил тинимсиз ёздим. Ёзганларимни газеталарнинг орқа муқовасидан таҳририят манзили деб кўрсатилган жойга юборавердим. Дастлабки икки йил бари уринишларим бесамар кетди, ҳеч бир нашрда ижодий ишларимни босишмади. Менга ёзишдан бошқа овунч ҳам, эрмак ҳам бўлмагани учун йўлимда давом этдим. Аста-секинлик билан ёзиш борасида билимларга эга бўлдим ва яна ич-ичимдан жуда катта вулқон отилишга шай турганини ҳис этдим. Мен тобора ўз йўлимни топиб бораётган эдим. Гарчи, соғлиғимда бирор ижобий ўзгариш сезилмаса-да, ижод оламига ҳарна овундим. Мақолаларим билан 2015 йил “Юрт келажаги” республика ёшлар танловида, кейин кетма-кет “Йилнинг энг фаол маънавият тарғиботчиси”, “Юксак маънавиятли авлод” фестивалларининг вилоят босқичида ғолиб бўлдим. Марказий нашрлар билан алоқа ўрнатдим, устозлар меҳри, дўстлар муҳаббатидан кўнглим юксалаверди. Тўлиб-тошиб, учиб ёза бошладим.\nЭнди аравачага ҳам муносабатим ўзгарди. Мен унга шундоқ қараб, катта залга, катта одамлар олдига, нуфузли мукофотни олишим учун чиқишимиз керак, дердим ичимда.\nБир кун ўтирган жойимда оёғимни синдириб олдим. Юролмайдиган одамнинг оёғи қандай синиши мумкин, деб ҳамма ҳайрон. Ҳатто бу ҳолдан ўзим ҳам таажжубда эдим. Оёғим сингулик ҳеч бир ҳаракат қилмаганимни яхши билардим. Тўрт ой яна тўшакка михландим, яна Румий бобони соғиндим. “Румий бобо, ҳатто Сизнинг сўзларингиз ҳам кўнглимга таскин беролмай қолаётган лаҳзаларда қандай яшайин?”, дердим.\nШу билан соғлиғим яхши бўлмай қолди. Кун-кундан оғирлашавердим. Орқа миямда ўсимта борлигини билардим ва у энди қўлларимга ҳам таъсир ўтказаётган эди. Шундай оғриқлар бўлар эканки, ҳатто шеър ҳам, энг илоҳий саналган адабиёт ҳам кўнглингни юпатишга ожиз қоларкан. Негадир тўкилгим келди. Устозимга хат ёзар эканман, кўзимдан етти йиллик изтироб оқарди. Мактубимдан сўнг, соғлиғимга қаратилган ишлар бошланиб кетди, ўзим кутганимдан ортиқ эътибор бўлди. Бу орада I республика ёш ижодкорлар форумида иштирок этдим. Йил охирида “Йилнинг энг яхши ёш ижодкори” йўналишида “Ёшлар иттифоқи мукофоти”ни беришди. “Халқлар дўстлиги” санъат саройида исмим жаранглаши билан ич-ичимдан гуллаб кетдим.\nСаломатлигимни тиклаш учун бошланган хайрия акцияси ўтказилаётган вақтларда Зомин семинарида иштирок этдим. Устозларга қарасам, уларнинг нигоҳларида улкан хайрихоҳликни кўрдим. Туркия давлатида текширувлардан ўтишим учун керакли маблағ йиғилди.\n22 сентябрда Ўзбекистондан учиб кетдик. Мен ичида умид билан бирга улкан хавотирда кетаётган қизни судраб борардим. Чунки, шунча йўл босиб бораяпмиз, шунча одам кузатиб турибди, агар умид йўқ дейишса, бувимга нима дейман, унинг кўзларига қандай қарайман, дердим. “Сендан, Ўзингдан келадиган ҳамма нарсага розиман, Сенинг тарозинг ҳеч қачон хато ишламаган. Балки мени Румий бобомни кўриб келиш учун жўнатаётгандирсан?” деб Аллоҳга ҳасрат қилиб боравердим. “Фақат ичимда умид бор, умид бор-да, Худойим” дейман. Йўллар яна хаёлимни чалкаштиради.\nИстамбулга айни тунда қўнганимиз ва ниҳоятда толиққанимиз учун бир кеча ўша ерда тунаб қолишга, эртасига денгизни бир кўриб, Анқарага кетишга аҳд қилдик. Мен қачонлардир фақат орзу қилган денгиз саёҳатимиз ниҳоятда кўнгилли ўтди. Денгиз бўйида балиқ тановул қилиб, кўм-кўк ва чексиз осмон узра учиб-қўнаётган чағалайларга қараб, бу дунё учун мен, менинг ёзганларим заррадан зарра эканини ҳис этдим.\nБиз учта клиникада текширувдан ўтдик. Биринчи клиникада умид бор, операция қиламиз, реабилитациядан кейин оёққа туради, дейишди. Бошим айланиб, юрагим титилиб кетди. Иккинчи клиникадаги профессор шундоқ юзимга қараб, “Нисо, шунча йўлдан нима истаб келдинг?”, деди. Яна юрагим титилди. Бу сафар бошқача. Демак, бу доктор умид йўқлигини айтиш учун гапни айлантираяпти, деб ўйладим. “Шу озгина, озгина бўлсаям ижобий томонга ўзгарсам бўлди”, дедим. “Унақа ка-а-атта нарса сўрамайман”, дедим. Бу етти йилдан бери юролмаётган қизнинг илинжи эди. Профессор таажжубда жилмайиб қўйди ва умид борлигини, фақат бу бирданига бўлмаслигини айтди. Операция уч босқичда ўтказилиши, аввал ҳаётимга хавф туғдираётган ўсимтани олиб ташлаш зарур эканини билдим. Кейин нотўғри турган суякларни тўғирлаб, улар орасидаги сиқилган нервларни очиш керак экан. Агар ўсимта олинмаса, қўллар ҳаракатини чеклаш билан бирга кўриш, гапириш фаолиятига ҳам таъсир ўтказаркан. Операциялардан сўнг, оёқларимнинг кучга кириши учун бир мунча муддат кетаркан. Операция нархини эшитиб, бироз довдираган бўлсам-да, қалбимдаги умид ундан анча баландроқ эди.\nЮрагимни даст кўтариб, Румий бободан суюнчи олишга бордим. Шундоқ остонада “Румий бобо, мен келдим”, дедим. Қабрлари бошида дуо қилар эканман, на ҳасрат қилгим келди, на оғриқни ҳис этдим. Мақбарада бир маромда сокин най овози эшитилиб турар экан. Баъзилар ерда ўтириб, баъзилар деворга суяниб, икки қўлларини дуога очишган. Турли миллат ва элат вакилларига қараб шуни англадимки, Ер юзидаги жамики одамларни битта кўнгил, орзу, умид деган тушунчалар бирлаштириб турар экан. Кўнёда ўтган ҳар бир лаҳзам умримнинг энг навқирон лаҳзаси бўлиб қолди.\nШундоқ қарасам, Худойимнинг тарозиси яна ва яна тўппа-тўғри ишлаяпти. Агар мен ётиб қолмаганимда ҳеч нарсага эришолмасдим, бир нарса ёзолмасдим. Худо менга дардни истеъдодимни юзага чиқариш учун берганлигини ҳис этаяпман. Агар оёғим синмаганида мен ҳалигача шундоқ ўтираверган, даволаниш ҳаракатини кўрмаган бўлардим. Ўзи дард берди, аммо меҳрибон, ғамхўр оилани ҳамроҳ этди. Шунча йилдан бери бу оилада яшаб, бирор марта ножўя гап эшитмадим. Жиянларим ўз опасидек, янгам ўз боласидек меҳр берди. Сабри учун бувимга таъзимдаман. Аллоҳимга минг шукур.\nКелажак учун бугундан режалар тузяпман. Ижод ўз йўлида давом этаверади. Мен бир марказ очмоқчиман, унда нотиқ бўлиб фаолият юритмоқчиман. Руҳан тушкунликка тушган, умидсиз инсонларнинг ҳаётига нур олиб кирмоқчиман. Тушган пуллар ҳисобига беморларга ижтимоий кўмак бераман. Марказнинг асосий мақсади – ҳар бир кишига ўзининг бахтли ва фаровон ҳаётга муносиб эканини англатиш. Мана шу синовлардан ўтиб олсам, мен босиб ўтган йўл марказга келувчилар учун бир ишонч бўлади. Мени олдинда декабрь ойининг ўзида учта операция кутиб турибди. Ҳаммасини уддалашимга ишонгим келаяпти.\nБугун тушимга ҳуу ўша улоқча кирибди. Бўйнида ўша қўшалоқ қўнғироқча. Онаси қолиб кетган йўлга қараб маърармиш. Мен уни овутармишман: “Онанг келади, ҳозир келади...” Улоқча, унинг онаси, менинг онам ва мен... Ҳаёт эртак эмас, дейишга ҳақсизман. Ҳаёт ҳар биримизга янги имкониятлар, янги умидлар эшигини ҳар тонгда очар экан, биз ўз хатти-ҳаракатларимиз, феъл-атворимиз ва дунёга муносабатимиз орқали йўлимизни танлаймиз. Менга ҳеч нарса керак эмас, дейман ўзимга ўзим. На обрў, на шон-шуҳрат. Шеър нима, шоир ким?! Мукофотлар нима ўзи, давралар, гуллар, олқишлар, муҳаббатлар...\nМен шундоқ тупроқ йўлда оёқяланг юришни жуда-жуда соғиндим...\nЧироқчи тумани Олмазор қишлоғи\nТАҲРИРИЯТДАН: Бахтинисонинг шифо топишига кўмаклашишни истаган саховатпеша юртдошларимиз эътиборига қуйидагиларни маълум қиламиз:\nБахтинисо Маҳмудованинг телефон рақами: +998 91 9452793\nCLICK, PAYME: 8600 1404 6526 8465\nЮридик шахслар учун: “Ипак Йўли” АТБ,\n2312 0000 3000 0111 9119 МФО: 01119\nДардлар келди булут бўлиб,\nДаво мени тушунгайму?\nКетолмадим сукут бўлиб,\nНаво мени тушунгайму?\nДилни дўстга бориб айтдим,\nАламимни ёриб айтдим.\nЮзин бурди. Ҳориб қайтдим,\nХато мени тушунгайму?\nКетсанг, тўрт ён – йўл, дедилар,\nСендан безган мўл дедилар.\nГиналарни қўй, дедилар,\nКўзларимга тугди тугун,\nЭрталарим келди бугун.\nРуҳим боғин кузлатган ул\nСадо мени тушунгайму?\nЁ раб, дейман, кўкка боқиб,\nМени чақир, борай оқиб.\nЮрагини ойда ёқиб,\nСамо мени тушунгайму?


Айдаркўлда кемаларнинг аҳволи қандай? - Hidoyat.uz\nАйдаркўлда кемаларнинг аҳволи қандай?\nАсосий саҳифа Янгиликлар Ўзбекистон янгиликлари Айдаркўлда кемаларнинг аҳволи қандай?\nЧоп этилди Iyun 21, 2020 Айдаркўлда кемаларнинг аҳволи қандай?da fikr bildirishni o'chirish\nАйдар-Арнасой кўллар тизими – Жиззах ва Навоий вилоятлари ҳудудидаги кўллар бўлиб, Қизилқум чўли шарқи, Чордара сув омборидан жануби-ғарбда жойлашган Айдаркўл, Тузкон ва Шарқий Арнасой кўлларини ўз ичига олади.\nЎзбекистонда ички туризмни тиклаш ва ривожлантиришда Айдар-Арнасой кўллар тизими кўплаб янги лойиҳаларни амалга ошириш учун истиқболли ҳудуд ҳисобланади. Ёз мавсумида Айдаркўл қирғоқлари дам олувчилар билан тўлиб тошади. Балиқ мавсумида эса бу ерда кўплаб кичик ҳажмли кемаларни учратиш мумкин.\nЎз навбатида, сув ҳавзасида турли кўнгилсизликларнинг олдини олиш, фуқаролар ва кемаларнинг хавфсиз сузишини таъминлаш мақсадида Жиззах вилояти Фавқулодда вазиятлар бошқармаси томонидан сув йўлларининг ҳолати доимий назорат остига олинган. Ходимлар томонидан сув транспортлари белгиланган муддатларда тегишли техник кўриклардан ўтказилиб, созлиги мунтазам равишда текшириб турилади. Фавқулодда вазиятлар вазирлиги хабарига кўра, жорий йилда ҳам 738 та дарё транспорт воситаси рўйхатга олиниб, шундан 102 таси техник кўрикдан ўтказилди.\nХабарда қайд этилишича, дастлабки техник кўрикдан ўтказишда кемаларнинг юк кўтариш қобилияти ва йўловчилар сиғими, двигатель сони ва рухсат этилган қуввати, елканларнинг рухсат этилган майдони, сузиш жойи (қирғоқдан узоқлашиш), кемалар сузиши мумкин бўлган тўлқин баландлиги, сув усти борти, сувга ботиши, қутқарув воситалари ва ўт ўчиргич, сигнал чироқлари ва навигация ускуналари назоратдан ўтказилди. Кўрик натижалари бўйича ўрнатилган тартибда далолатнома расмийлаштирилди ва бир нусхаси кема эгаларига берилди.\nБу каби профилактик ва техник тадбирлар орқали сув ҳавзасида носоз кемалар ҳаракатланишини чеклаб, рўй бериши мумкин бўлган турли фавқулодда вазиятларнинг олди олинмоқда.\nАллоҳдан қўрқишнинг аломатлари


ЎзА - Украина тарихидаги энг ёш бош вазир тасдиқланди\nБундан аввал парламентга унинг номзодини президент Владимир Зеленский ва президентнинг “Слуга народа“ (“Халқ хизматкори”) фракцияси тақдим қилган эди. Партия парламентда кўпчиликни ташкил қилади ва Конституцияга кўра, ҳукмрон коалиция вазифасини бажаради. Бундан аввалроқ, пайшанба куни аввалги бош вазир Владимир Гройсман бошчилигидаги ҳукумат истеъфога чиққан эди.\nГончарук  президент идораси раҳбари ўринбосари лавозимида ишлаган. Маълумоти бўйича юрист. 2013–2014 йилларда Майдон иштирокчиларининг ҳуқуқларини ҳимоя қилган. 2015 йилдан BRDO самарали жавоб таҳлилий марказига бошчилик қилган. Бу Европа Иттифоқи томонидан молиялаштириладиган нодавлат ташкилоти бўлиб иқтисодиётда давлат бошқарувини такомиллаштириш тизими бўйича таклифларни ишлаб чиқади. Олий Радада қилган чиқишида, Гончарук ҳукуматнинг устувор вазифалари сифатида иқтисодий ривожланиш ва коррупцияга қарши курашиш эканлигини таъкидлади.\nУкраина парламенти шунингдек ўзининг янги раисини сайлади. Олий Рада Спикери этиб “Халқ хизматкори” партияси раҳбари Дмитрий Разумков сайланди. Унинг ўринбосарлари этиб Руслан Стефанчук (“Халқ хизматкори”) ва Алена Кондратюк (мухолифатдаги “Батькивщина“ фракцияси) сайланди.\nОлий Рада мажлисида президент Владимир Зеленский нутқ сўзлади. У баёнот берар экан, Украина халқи янги парламентдан кўп нарсаларни кутаётганини, агар бу ишонч оқланмайдиган бўлса бир йилдан кейин президент Олий Радани тарқатиб юборишга тайёр эканини айтди.\nКиевда 29 август куни Олий Раданинг IХ чақириқдаги биринчи сессияси ўз ишини бошлади. 424 депутат қасамёд қабул қилди (Радада 450 ўрин бўлиб, можароли 26та округда сайловлар ўтказилмади).\nПрезидентнинг “Слуга народа“ партияси июль ойида бўлиб ўтган сайловларда мутлақ кўп овоз олди: партия нафақат партия рўйхати бўйича, балки бир мандатли округларда ҳам ғалаба қозонди. МСК маълумотига кўра, Владимир Зеленский партияси 43 фоиз овоз олган.\nПарламентда 6 та фракция ва депутатлар гуруҳи шакллантирилди – бешта партия фракциясидан ташқари, мустақил депутатларнинг “За будущее“ (“Келажак учун”) гуруҳи тузилди.


Мухтор ҲОЖИМАТОВ: Коррупцияга қарши курашиш — ҳар биримизнинг вазифамиз\nКоррупция иқтисодиётнинг ривожи, қулай тадбиркорлик ва инвестиция муҳитини яратиш учун катта тўсиқ ҳисобланади. Бу иллат нафақат бизнинг, балки, жаҳон иқтисодиётига ҳам ўзининг салбий оқибатлари билан зарар келтирмоқда.\nДавлатимиз раҳбари Олий Мажлисга йўллаган Мурожаатномасида коррупциянинг оқибатлари билан курашишдан кўра, барвақт унинг олдини олишга ўтиш кераклигини таъкидлаб, унга қарши курашишга масъул бўладиган алоҳида орган тузишни таклиф этган эди. Президентимиз ҳузурида куни кеча куни бўлган йиғилишда ушбу янги тузилмани ташкил этиш масалалари муҳокама қилинди.\nКоррупцияга қарши курашишда, биринчи навбатда, давлат органлари фаолиятида ва уларнинг иш жараёнида очиқлик, шаффофлик бўлиши керак. Ишга қабул қилишда, рухсатнома ҳамда лицензиялар беришда, давлат буюртмалари асосида ишлар бажаришда шаффофлик ва ошкоралик таъминланмаса, бу иллатни бартараф этиб бўлмайди.\nШу мақсадда Президентимиз томонидан Адлия вазирлиги ва Бош прокуратурага Бирлашган Миллатлар Ташкилотининг Тараққиёт дастури билан ҳамкорликда вазирлик, компания ва ҳокимликларда ички коррупцияга қарши чораларни ишлаб чиқувчи ва амалга оширувчи “комплаенс назорат” тизимини жорий этиш вазифаси қўйилди.\nХорижий экспертларни жалб қилиб, давлат хизматчиларининг мулклари ва даромадини декларация қилиниши бўйича тизимни йўлга қўйиш орқали ҳам коррупциянинг илдизини қирқишга эришилади.\nДавлатимиз раҳбари томонидан шундай тузилма ташкил этилиши кераклиги айтилдики, бу тузилма нафақат бу борада давлат сиёсатини амалга ошириши ва мувофиқлаштириши, балки коррупцияга қарши курашишда барча куч ва воситаларга эга бўлиши кераклиги кўрсатиб ўтилди.\nКоррупция иллатига қарши курашишдаги муҳим бир восита сифатида жамоатчилик назоратини кучайтиришимиз зарур. Юртимизда фаолият олиб бораётган 10 мингдан зиёд нодавлат нотижорат ташкилотларининг фаоллиги ва жонбозлиги сезилмаяпти. Бунга сабаб бу ташкилотлар манфаатини ифода этувчи, давлат билан боғловчи яхлит тизимнинг мавжуд эмаслиги.\nЖамоатчилик билан ишлаш тизими халқимизни муаммоли масалаларини давлат миқёсига олиб чиқиш ва ҳал қилишда натижа кўрсата олмаяпти.\nПрезидентимиз Олий Мажлисга Мурожаатномасида ҳам жамоатчилик назоратини янада кучайтириш, давлат ва жамият ўртасида ўзаро яқин ҳамкорлик ўрнатиш мақсадида Жамоатчилик палатаси ташкил этиш таклифини билдирган эди. 11 февралдаги йиғилишда ушбу палатанинг асосий вазифалари, ташкилий жиҳатлари ҳам муҳокама қилинди.\nЖамоатчилик палатаси аҳоли фикрини ўрганиб бориши, уларнинг ечимини топишда давлат идоралари олдига аниқ вазифаларни қўя билиши зарур бўлади. “Жамоатчилик эшитуви”, “жамоатчилик мониторинги”, “жамоатчилик экспертизаси”, “жамоатчилик ташаббуси” каби таъсирчан назорат шаклларини ҳаётга татбиқ этиш муҳимлигини ҳам шахсан давлатимиз раҳбари томонидан тушунтириб ўтилди.\nМамлакатимизнинг ҳар бир фуқароси ва кенг жамоатчилик бир бўлиб, ушбу иллат билан курашмас эканмиз, ривожланиш, олдинга силжиш бўлмайди. Шунинг учун жамият ҳаётига оид муаммоларни ҳал этишда коррупцияга барҳам берилиши бугунги кундаги энг долзарб вазифа ҳисобланади.


COVID-19 давридан сўнг иқтисодиёт ва давлат сиёсати – Ўзбекистон Республикаси Президенти ҳузуридаги Давлат бошқаруви академияси\nЎзбекистон Республикаси Президенти ҳузуридаги Давлат бошқаруви академияси > Янгиликлар > COVID-19 давридан сўнг иқтисодиёт ва давлат сиёсати\nЖорий йилнинг 13 май куни Бирлашган Араб Амирликлари (БАА) Вазирлар Маҳкамаси ишлари ва келажак вазирлиги кўмагида, Ўзбекистон Республикаси ва БАА ҳукуматларининг давлат бошқаруви соҳасида икки томонлама ҳамкорлиги доирасида “COVID-19 давридан сўнг иқтисодиёт ва давлат сиёсати” мавзусида онлайн семинар ташкил қилинди.\nБу сафарги онлайн семинар Муҳаммад Бин Рашид номидаги Давлат бошқаруви мактабининг иқтисод ва давлат молияси бўйича мутахассиси, профессор Абдулла Алауадхи (Dr. Abdulla Alawadhi) томонидан олиб борилди. Тадбирда жами 60 дан зиёд Давлат бошқаруви академияси тингловчилари, профессор-ўқитвучилари ва тадқиқотчилари, шунингдек, бир неча вазирлик ва идораларнинг ходимлари иштирок этди.\nСеминарда глобал иқтисодиётнинг COVID-19 пандемияси таъсири остида ривожланиши, жаҳонда юзага келаётган инқироз ва унинг оқибатлари ҳақида сўз борди. Шунингдек, спикер дунёдаги вазият яхшиланиши ва барқарорланиши бўйича олимлар томонидан таклиф этилаётган сценарийлар ва прогнозларга алоҳида тўхталиб ўтди. БАА иқтисодиётига пандемиянинг таъсири қай даражада бўлаётгани, инқироз оқибатларини бартараф этиш ва юмшатиш бўйича ҳукумат қандай чоралар кўраётгани иштирокчиларда катта қизиқишга сабаб бўлди.\nМаъруза сўнгида профессор Абдулла Алауадхи иштирокчиларни қизиқтирган саволларга жавоб берди.\nТУПРОҚҚАЛЪА ТУМАНИДАГИ ЭКСПРЕСС ТРЕНИНГ ТЎҒРИСИДА


Ҳазрати Довуд зиёратгоҳи Самарқанд вилояти Нуробод туманининг Оқсой қишлоғида, Зарафшон тоғ тизмасига кирувчи Оқтоғ тоғининг юқори қисмида жойлашган.\nУшбу масканнинг тарихи ва бугунги ҳолати Ўзбекистон Фанлар академияси археология институти, Самарқанд давлат университети олимлари, вилоят имом-хатиблиги томонидан ўрганилиб, ушбу масканнинг Довуд алайҳиссалом ҳаёти ва фаолияти билан боғлиқлиги на тарихий, на илмий жиҳатдан далилланмаган.\nЛекин ушбу манзилдан аҳолининг ёз ойларида дам олиб, ҳордиқ чиқарадиган маскани сифатида фойдаланиш тўғрисида якдил хулоса берилган. Шундай бўлишига қарамай, ушбу маскандаги Довуд алайҳиссалом қабрини тавоф этувчилар сони ортиб бормоқда.\nСўнгги пайтда бу ерда ободончилик ишлари олиб борилиб, тадбиркорлар томонидан замонавий меъморчилик кўринишидаги 25та айвон, новвойхона, маиший хизмат кўрсатиш нуқталари ҳамда маҳаллий ва хорижий сайёҳлар учун 50 ўринли меҳмонхона бунёд этилди.\nЕр сатҳидан 800 метр баландликда жойлашган Нуробод туманидаги Ҳазрати Довуд зиёратгоҳига чиқиш янада осонлашди. Тоғ тепасидаги ғорга кўтариладиган зиналар қайта таъмирланиб, 1303та пиллапоя 21тага қисқартирилди.\nҲазрати Довуд Пайғамбар ҳақида\nДовуд алайҳиссалом ҳақида XIII асрнинг охири XIV асрнинг бошларида яшаб ўтган тарихчи Носируддин Бурҳонуддин Рабғузийнинг “Қиссаси Рабғузий” асарида батафсил маълумотлар берилган. Унда “Довуд (пайғамбар) бани Исроилдан эрди. Ўн қариндош эрдилар, оталари Ишў отлиғ, Довуд барчасидан кичиги эрди”, дейилади.\nАллоҳ таоло ўз пайғамбари Довуд алайҳиссаломни Қуръони Каримда ўн олти марта зикр қилган. У зот ҳақида Бақара, Нисо, Моида, Анъом, Исро, Анбиё, Намл, Саба ва Сод сураларида ояти карималар бор. Аллоҳ таоло Довуд алайҳиссаломга яна бир қанча фазилатлар берган эди. Бу ҳақда Қуръони Каримнинг Сод сурасида “Албатта, биз унга тоғларни бўйсундирдик. Улар у билан кечаси ва эрталаб тасбеҳ айтардилар”, деб қайд қилинади. Шунингдек, унга қушларни ҳам бўйсундириб қўйган эди. Улар ҳам у зотга қўшилиб, эртаю кеч тасбеҳ айтардилар. Довуд алайҳиссалом пайғамбар бўлишлари билан бирга, Бани Исроил давлатининг подшоҳи ҳам эди.\nАйтишларича, Аллоҳ таоло Довуд алайҳиссаломга темирни хамирдек юмшоқ қилиб берган эди. У зот темирни оловга солиб, тобламасдан ҳам, болға билан урмасдан ҳам, нимани хоҳласалар, қўллари билан шуни ясай олар эдилар, дейилади китобда.\nДовуд пайғамбарга темирчиларнинг пири ва тоғларни бўйсундирувчи сифатида ихлос қилинади. Тоғ тепасидаги ғор бу ерга ташриф буюрадиган одамлар, айниқса, темирчилик ва техника билан боғлиқ касб эгалари наздида эзгу ният билан зиёрат қилинадиган муқаддас маскандир.\nХушманзара табиат, тоғ тепасидаги ғор ва гўёки “Довуд Пайғамбарнинг ғор ичидаги оёқ ва қўл излари” бу манзилнинг темирчилар сиғинадиган зиёратгоҳ сифатида илоҳийлашишига сабаб бўлган, назаримизда.\nҚиёмжон ЗИЁТОВ тайёрлади, 2018-05-17, 12:11 308


Доллар илк бор 50 рублдан кўтарилди » Ўзбекистон янгиликлари – Zamin.uz\n30-11-2014 | 22:10\nZAMIN.UZ / Бизнес / 30 Ноябр 2014 года3 049\n28 ноябрь куни Москва биржасида доллар ва евро янги рекорд ўрнатди. Америка валютаси 50 рублдан юқорига кўтарилди. Европа валютаси эса 62 рублга етди. Бу нефт нархининг кескин тушиши оқибатида бўлди. 21:50 да Америка валютаси учун 50,01 рубль беришган бўлса, евро учун эса 62,155 рубль беришган. Сўнгра бироз пасайиш юзага келиб 22:17 да доллар курси 49,9605 рублга, евро эса 62,201 рублга тенглашган. Курснинг бу қадар тез ўзгаришига нефт нархининг кескин тушиши сабаб бўлган. “Brent” номли нефтнинг соат 21:59 нисбатан нархи бир баррель учун 70,02 доллар, “WTI” номли нефтнинг соат 21:45 га нисбатан нархи бир баррель учун 66,06 долларни ташкил этган.Манба: Kun.uz\nЎқишни тавсия қиламиз UMS «платина-рақамлар»ни 10 минг доллардан сотади


19Sen 2015 3359\n“Ҳаж” сўзи луғатда улуғланган, муқаддас жойни “қасд қилмоқ”, “йўналмоқ” маъноларини англатади. Шаръий истилоҳда эса ҳаж деб “махсус жойни, муайян вақтда махсус амал билан зиёрат қилиш”га айтилади. “Махсус жой” деганда Каъбаи муаззама билан Арафот тушунилади. “Муайян вақтда” деган сўз билан зулҳижжанинг тўққизинчи куни Арафотда туриш ҳамда наҳр кунининг тонгида Байтни тавоф қилиш назарда тутилади. “махсус амал” деган сўз билан эса ҳаж ниятида эҳромга кириш ва ҳажга оид бошқа ибодатлар ирода қилинган.\nЭнг зарур ҳожатларидан ташқари етарли маблағи бор, соғлом ва хотиржам одамнинг умрида бир марта ҳаж қилиши фарздир.\nҲар бир ибодатнинг ўз ҳикмати бор. Масалан, намоз инсонни фаҳш ва ёмон ишлардан қайтаради, рўза тақвони кучайтиради, закот берган одам ҳар жиҳатдан покланади, молига барака киради, турли шикастлардан саломат бўлади...\nҲаж ибодатининг ҳам ҳикматлари кўп. Жумладан, ҳажда Аллоҳ таолонинг розилигини қозониш учун ҳамма нарсадан кечиб, ҳатто доимий кийиб юрган либосларини ташлаб, эҳромга кирилади, Аллоҳнинг хизматига бел боғланади. Ҳожилар “лаббайкаллоҳума лаббайк...” деб Парвардигорга юзланадилар. Бу ҳолат нафсдан устун келишнинг, Алллоҳ розилиги учун дунё ташвишларидан бироз бўлса ҳам четланишнинг бир кўринишидир. Нега десангиз, банда ҳажга фақат ибодат қилиш учун боради. Одатда, унинг қалбида моддий фойда олиш мақсади бўлмайди.\nЭҳромга кирган банда нафсини тергашни ўрганади, эҳром боғлаган инсон беихтиёр қалбини ҳам ёмонликдан пок сақлашни одат қилади. Бу ишлар ким учун қилиняпти? Албатта Аллоҳ учун. Демак, ҳаж арконларини рисоладагидек бажарган одам тақводорлар сафидан жой олади.\nҲаж ибодати инсон иродасини тоблайди, машаққатларни мардонавор енгиб ўтишга ўргатади. Аҳли оиласи, ватани ва яқинлари бағридан узоқ жойларда юриш, ҳаж амалларини бажариш билан одамнинг сабр-тоқати зиёда бўлади, унда қийинчиликларни енгиш малакаси шаклланади.\nҲаж мусулмонларнинг бирдамлиги, бир тану бир жон эканининг ёрқин мисолидир. Ҳаж пайтида барча мусулмонларнинг ибодатлари, ниятлари, ҳатто кийимлари ҳам бир хил бўлади. Ирқи, миллати, ижтимоий келиб чиқишидан қатъи назар, ҳамма бир хил кўринишда бўлади, барча ҳожилар Аллоҳга ёлворади, дуолар қилади, гуноҳлари учун истиғфор айтади.\nРасули акрам соллаллоҳу алайҳи ва саллам: “Кимда-ким Аллоҳ азза ва жалла (розилиги) учун ҳаж қилса, ёмон сўзлардан тийилса, бузуқ ишларни қилмаса, онаси туққан кундагидек (гуноҳлардан покланган ҳолида уйига) қайтади”, деб марҳамат қилганлар (Бухорий ва Муслим ривоят қилган).\nҲаж мавсумини улкан исломий йиғилишга қиёслаш мумкин. Чунки бу пайтда дунёнинг етти иқлимидан турли тоифадаги одамлар бир жойга тўпланиб, бир мақсадда ҳаракат қиладилар, бир-бирларини кўриб ибрат оладилар, маслаҳатлашадилар, турли миллатга мансуб биродарлари билан юз кўришадилар.\nАллоҳ таоло Каъбутуллоҳнинг шарафини баланд қилди, уни бир бор зиёрат қилган инсон у ерга яна боргиси келаверади. Ҳали бориш насиб етмаганлар эса, Каъбатуллоҳни тавоф қилсам, ҳаж амалини бажарсам, деб яхши ниятни дилга тугиб қўядилар. Бу ҳам эзгуликнинг бир кўринишидир.\nҲажнинг шартларини тўлиқ бажарган ҳожининг гуноҳлари кечирилади, қалби сутдек оппоқ бўлади, юзидан нур таралиб туради. Бундай одамнинг дуоси мустажобдир. Чунки у энди фақат яхши ишларга шошиладиган, ёмонликдан тийиладиган солиҳ инсонга айланади. Ҳажнинг энг катта ҳикматларидан бири ҳам шу.\nПайғамбаримиз соллаллоҳу алайҳи ва саллам: “Мабрур ҳажнинг мукофоти жаннатдир”, деб хушхабар берганлар (Имом Насоий ривоят қилган. Ҳадис санади саҳиҳ). Ҳаж инсонга руҳий озуқа беради, қалбини Аллоҳга бўлган тақво билан тўлдиради. Ҳожи ўтмишда қилган гуноҳларига афсус-надомат қилади, бундан кейин яхшилик қилиб яшашга, ёмон ишлардан йироқ бўлишга қарор қилади. Қолаверса, ҳожининг Аллоҳ ва Расулига муҳаббати ортади, дунёнинг турли бурчакларидан келган мўмин биродарларини кўради, дунёқараши кенгаяди.\nШунингдек, ҳаж ибодатини эмин-эркин бажариш инсоннинг тан-жони соғ, юрти тинч эканининг ифодасидир. Бунинг шукронаси сифатида банда нафс истакларидан воз кечиб, Аллоҳга юкинади, илтижолар қилади, эл-юрти, ватандошлари ҳақига дуолар қилади. Бундай улуғ вақтда, муборак заминда қилинган дуоларнинг қабул бўлишига шубҳа йўқ.


Ўзбекистон ва Корея Республикаси ТИВ раҳбарлари учрашди – Газета.uz\nФото: Анвар Илёсов / ТИВ.\nЎзбекистон ва Корея Республикаси ТИВ раҳбарлари учрашди\nЎзбекистон Корея ярим оролида тинчлик, барқарорлик ва хавфсизлик ўрнатиш учун Корея Республикаси саъй-ҳаракатларини қатъиян қўллаб-қувватлашини тасдиқлади.\nLotinchada 18 апрель 2018, 17:35 Сиёсат\n18 апрель куни Ўзбекистон ташқи ишлар вазири Абдулазиз Камилов Корея Республикаси ташқи ишлар вазири Кан Гён Ҳва билан учрашди.\nЎзбекистон ТИВ матбуот хизматининг хабар қилишича, икки мамлакат ташқи сиёсат идоралари раҳбарлари икки томон кун тартибидаги долзарб масалалар, айрим халқаро ва минтақавий муаммолар юзасидан фикр алмашди.\nАввало 2017 йилнинг 22−25-ноябрь кунлари Сеул шаҳрида Ўзбекистон ва Жанубий Корея раҳбарларининг самарали саммити доирасида эришилган келишувларни амалга ошириш масалалари муҳокама қилинди.\nТаъкидланганидек, стратегик шерикликни ҳар томонлама чуқурлаштириш бўйича давлат раҳбарларининг қабул қилган Қўшма баёноти, ташриф чоғида имзоланган 10 миллиард АҚШ долларидан ортиқ қийматдаги икки томонлама қатор ҳужжатлар Ўзбекистон-Жанубий Корея мулоқотини сифат жиҳатидан янги даражага олиб чиқди.\nВазирлар сиёсий, савдо-иқтисодий, сармоявий, маданий-гуманитар ва бошқа соҳаларда ҳамкорликни ривожлантиришдан икки томон ҳам манфаатдор эканлигини яна бир бор таъкидлаб, ушбу соҳалардаги аниқ қадамларни кўриб чиқдилар.\nКорея Республикаси ташқи ишлар вазири ўз мамлакатининг Корея ярим оролидаги вазиятни бартараф этиш борасидаги саъй-ҳаракатлари тўғрисида маълумот берди.\nЎз навбатида, Ўзбекистон томони жорий йилнинг апрел ойидаги кореялараро саммит ўтказилишини маъқуллади ва Корея ярим оролида тинчлик, барқарорлик ва хавфсизлик ўрнатиш учун Корея Республикаси саъй-ҳаракатларини қатъиян қўллаб-қувватлашини тасдиқлади. Саммитнинг ижобий натижалари Корея ярим оролининг Жануби ва Шимоли ҳамда бутун минтақанинг янада ривожланиши ва фаровонлиги учун қулай шарт-шароит яратишига ишонч билдирилди.